title: Svanin kieli

text: Svanit asuvat historiallisella Svanetian alueella Inguri- ja Tshenistskali-jokien laaksoissa, Kodorijoen laaksossa Abhasiassa sekä vuoden 1987 lumivyöryjen jälkeen Kartliin, Imeretiaan ja Abhasiaan rakennetuissa uusissa kylissä. Kielen puhujia arvioidaan olevan noin 30 000 henkeä.


title: Svanin kieli

text: Kartvelilaisen kieliryhmän sisällä svanilla on eriytynyt asema. Tilastollisten laskelmien mukaan se on eronnut ryhmän muista kielistä 1800-luvulla eaa. Teorialle, jonka mukaan svani olisi syntynyt kartvelilaisten ja luoteiskaukasialaisten kielten sekoittumisen tuloksena, ei ole löytynyt todisteita. Kieli jakautuu ylä- ja alasvanin murreryhmiin, joihin kumpaankin kuuluu kaksi murretta.


title: Svanin kieli

text: Svani toimii yhteisön suullisen kanssakäymisen välineenä. Sivistyskielenään puhujat käyttävät georgiaa.


title: Kaltimo

text: Kaltimo voi tarkoittaa seuraavia:


title: Pertti Tonteri

text: Pertti Heikki Antero Tonteri (s.1. helmikuuta 1943, Hämeenlinna) on suomalainen kirjailija.


title: Mingrelin kieli

text: Mingrelin kieli (mingrelin kielellä მარგალური ნინა, "margaluri nina", georgian kielellä მეგრული ენა, "megruli ena") on Georgiassa asuvien mingrelien puhuma eteläkaukasialainen eli kartvelilainen kieli.


title: Mingrelin kieli

text: Kieltä puhutaan Georgian luoteisosassa sijaitsevassa Mingreliassa. Etelässä kieliraja kulkee Rionijokea pitkin, idässä alue käsittää Abašan ja Martvilin piirit ja lännessä Abhasian Galin piirin. Puhujia arvioidaan olevan 350 000 tai 400 000 henkeä.


title: Mingrelin kieli

text: Mingreli jakautuu Samurzakanon ja Zugdidin (länsimurre) sekä Senakin (itämurre) murteisiin. Sen lähin sukukieli on lazi. Eräät tutkijat käyttävät niistä yhteistä nimitystä "zanin kieli". Ilmeisesti vielä 600-luvulla ne muodostivat yhtenäisen alueen, joka jakautui kahtia georgialaisten siirtyessä Mustanmeren rannalle.


title: Mingrelin kieli

text: Kieli toimii mingrelien suullisen kanssakäymisen välineenä. Kirjakielenään puhujat käyttävät georgiaa. Abhasiassa mingrelit osaavat myös abhaasia. Ensimmäiset mingrelinkieliset sanat ja lauseet merkittiin muistiin 1670–1680-luvuilla. Vuonna 1899 julkaistiin mingrelin aapinen ja 1930-luvulla ilmestyi mingrelinkielinen sanomalehti. Georgialaisen kirjaimiston avulla mingreliä on käytetty yksityisessä kirjeenvaihdossa. 1990-luvulta lähtien kielellä on ilmestynyt kaunokirjallisia teoksia ja Abhasian Galin kaupungissa sitä käytetään paikallisessa sanomalehdessä.


title: Lowdown Shakin’ Chills

text:
Lowdown Shakin' Chills -yhtye perustettiin Vammalassa vuonna 1985, mutta myöhemmin yhtye vaikutti Tampereella. Viimeisen keikkansa yhtye soitti syksyllä 1994.
Lowdown Shakin' Chills äänitti Hiljaiset Levyt -yhtiölle albumit Up My Spine (1992) ja Sex Is Boring (1994).


title: Lowdown Shakin’ Chills

text: Lowdown Shakin' Chills perustettiin alun alkujaan Vammalassa koulun joululoman aikana, kun kaverit eivät keksineet muutakaan tekemistä, siis alettiin soittaan rokkia. Alussa bändin jäsenten taitotaso oli hieman kyseenalainen, mutta tahtoa oli senkin edestä. Mutta kunnon rokkimeinigillä ja tiiviillä harjoittelulla opittiin jopa soittamaan. Nimi tälle bändille napattiin The Nomadsin biisistä. Musiikillisesti bändi oli varsin railakasta kitararokkia, suurina esikuvina ainakin Hanoi Rocks. Eräs bändin motto oli, että kitara on lyömäsoitin, joka myös kuvasi bändin suhtautumista musiikkiin. Myöhemmin bändi tunnettiin varsin railakkaista live-esiintymisistä. Bändi tunnettiinkin riehakkaana live-bändinä. Taustalla bändin musiikissa oli varsinkin voimakkaasti 80-luvun aussirock. Ja eräiden miehistön vaihtojen jälkeen myös glam-rock tyyli. Bändin jäsenistä on ainakin J.Jokelainen jatkanut uraansa rock -musiikin piirissä.


title: Lowdown Shakin’ Chills

text: Sweat Smells Good (omakustanne) 3 biisin kasetti-EP -89


title: Aleksandros Polyhistor

text: Aleksandros Polyhistor eli Lucius Cornelius Alexander Polyhistor () (ensimmäinen vuosisata eaa.) oli kreikkalais-roomalainen oppinut ja historioitsija. Hän oli syntyjään kreikkalainen, mutta roomalaiset vangitsivat hänet Mithridateen sodissa ja veivät hänet Roomaan opettajaksi.


title: Aleksandros Polyhistor

text: Aleksandros syntyi Miletoksessa tai Myndoksessa Kaariassa ja kukoisti noin vuonna 70 eaa. Hänet vangitsi roomalainen Lucius Cornelius Sulla. Ehkä tämän vuoksi hän otti nimen Cornelius saatuaan vapautensa. Vapauttamisensa jälkeen hän jatkoi elämää Italiassa Rooman kansalaisena. Hän oli niin tuottelias kirjailijana, että sai lisänimen "polyhistor".


title: Aleksandros Polyhistor

text: Aleksandros oli Crassuksen mukana tämän Parthian sotaretkillä ja menehtyi talonsa palossa Laurentumissa. Eräs Aleksandroksen oppilaita oli latinaksi kirjoittanut oppinut Gaius Julius Hyginus, joka oli Ovidiuksen ystävä ja jonka Augustus nimitti keisarillisen kirjaston hoitajaksi.


title: Aleksandros Polyhistor

text: Suurin osa Aleksandroksen kirjoituksista on kadonnut, mutta säilyneet katkelmat ovat arvokkaita itäisen Välimeren antiikin tuntemuksen kannalta. Aleksandroksen merkittävin tutkielma käsitti 42 kirjaa lähes kaikkien antiikin maiden historiasta ja maantieteestä. Toinen merkittävä teos käsitteli juutalaisia. Se toisti katkelmia juutalaisilta kirjoittajilta, joista ei muuten tiedettäisi mitään.


title: Aleksandros Polyhistor

text: Filosofina Aleksandros kirjoitti teoksen "Perimysjärjestykset" ("Διαδοχαῖς", "Diadokhais"), jota Diogenes Laertios käytti lähteenään ja jonka hän mainitsee useita kertoja. Diogeneen antaman kuvan mukaan Aleksandros kirjasi ylös erilaisia yksityiskohtia filosofien elämästä ja opeista.


title: Parras

text: Parras on kylä Tyrnävän kunnassa. Se sijaitsee noin viiden kilometrin päästä Kirkonkylältä pohjoiseen. Alue rajoittuu lännessä Limingan kuntaan ja siellä sijaitsevaan Kedonperän kylään, pohjoisessa Jokisiltaan, lännessä Ängeslevään ja etelässä Leppiojaan.


title: Parras

text: Partaalle on tieyhteys Limingan Haaransillalta, Leppiojalta sekä yhdystieltä 8240. Kylän halki virtaa Tyrnävänjoki.


title: Parras

text: Alueella on perunanviljelyä.


title: Erkki Räikkönen

text: Erkki Kalervo Räikkönen (11. tammikuuta 1941 Pieksämäki – 12. toukokuuta 2001 Nokia) oli suomalainen kirjailija.


title: Erkki Räikkönen

text: Räikkösen pääteos on romaanitrilogia "Punainen harju", jossa hän kuvasi Nokian työväestön vaiheita 1880-luvulta Suomen sisällissotan kautta aina talvi- ja jatkosodan aikoihin saakka. Räikkönen oli ennen kirjailijanuraansa työssä muun muassa varastomiehenä, myllärinä, myyjänä ja merimiehenä. Hänen esikoisromaaninsa "Jämä" palkittiin Pirkanmaan nuorisoromaanikilpailussa kilpailun ulkopuolella koska romaania pidettiin paremmin aikuisille tarkoitettuna. Räikkönen sai Weilin+Göösin kirjailijapalkinnon toisesta romaanistaan "Rumba". Hänen viimeinen julkaistu teoksensa oli 1983 ilmestynyt avioliiton kriisiä ja 1970-luvun ammattiyhdistystoimintaa kuvannut romaani "Juhani Väkevä".


title: Laonastes aenigmamus

text: Laonastes aenigmamus eli niin sanottu "rotta-orava" tai "kha-nyou" on Laosissa elävä jyrsijä, jonka fossiileja tunnetaan jo mioseenikauden keskivaiheilta eli noin 11 miljoonaan vuoden takaa. Laji on siis elävä fossiili, joka löydettiin uudelleen vuonna 2005.


title: Mies vailla ominaisuuksia

text: Mies vailla ominaisuuksia ("Der Mann ohne Eigenschaften") on itävaltalaisen kirjailijan Robert Musilin keskeneräiseksi jäänyt suurromaani. Kaksi ensimmäistä osaa julkaistiin vuosina 1930 ja 1933. Kirjailijan kuoleman jälkeen julkaistiin 1943 vielä osia keskeneräisestä kolmannesta osasta.


title: Mies vailla ominaisuuksia

text: "Mies vailla ominaisuuksia" on alkujaan yli kaksituhatsivuinen modernistinen teos. Kirjan pääjuonne käsittelee vastavetoa, jota Itävalta-Unkaria kuvaavan Kakanian keisarikunnan virkamiehistö suunnittelee Saksan keisarikunnan Vilhelm II:n vallassaolon 30-vuotisjuhlallisuuksille. Tämä ”paralleeliaktioksi” kutsuttu näytös, jota suunnitellaan tietämättä muutaman kuukauden päästä alkavasta ensimmäisestä maailmansodasta, ei koskaan tunnu saavan järkevää muotoa.


title: Mies vailla ominaisuuksia

text: Romaanissa on useita henkilöitä. Keskushahmo, ”mies vailla ominaisuuksia”, on 32-vuotias matemaatikko Ulrich, jota leimaa epäily kaikkia perinteisiä arvoja kohtaan. Muut henkilöt edustavat 1910-luvun Wienin eri sosiaalisia kerrostumia suurliikemiehistä ja valtiosihteereistä sisäköihin ja palvelijoihin. Näitä ovat muun muassa suursijoittaja ja intellektuelli Arnheim (jonka esikuva on todennäköisesti liikemies ja poliitikko Walther Rathenau). Romaani koostuu suurelta osin filosofisista keskusteluista, joissa pyritään perinteisen psykologisen toiminnan sijasta antamaan mahdollisimman tarkka muoto ajassa liikkuville ajatuksille ja aatteille.


title: Mies vailla ominaisuuksia

text: Musilin romaanin henkisiä sukulaisia ovat muun muassa Hermann Brochin "Unissakulkijat"-trilogia sekä Marcel Proustin "Kadonnutta aikaa etsimässä" -kirjasarja.


title: Happy Gilmore – ammattilainen

text: Happy Gilmore – ammattilainen on vuonna 1996 ensi-iltansa saanut komediaelokuva. Pääosassa näyttelee Adam Sandler, joka oli mukana myös elokuvan käsikirjoituksen teossa. Elokuvan on ohjannut Dennis Dugan, ja sen on tuottanut Robert Simonds Universal Studiosille.


title: Happy Gilmore – ammattilainen

text: Happy Gilmore on aina haaveillut jääkiekkoilijan urasta. Hän on yrittänyt jo useasti paikallisen joukkueen vuosittaisessa kykyjenetsintätilaisuudessa osoittaa taitonsa, mutta todellisuudessa ainoa, missä on hyvä on lämääminen. Happy Gilmorella on harvinaisen voimakas laukaus, muttei se riitä vieläkään joukkueeseen pääsemiseksi. Pettyneenä hän menee golf-ranchin lähelle harjoittelemaan ensi vuotta varten, kun Chubbs Peterson, entinen golfammattilainen huomaa Gilmoren kyvyt.


title: Happy Gilmore – ammattilainen

text: Peterson alkaa kouluttaa Gilmoresta uutta golfmestaria, ja hänestä tuleekin golfmaailman väritäplä. Mutta onko Gilmoresta voittamaan hallitseva PGA-mestari Shooter McGavin?


title: Ketunmaa

text: Ketunmaa on Limingan kunnassa sijaitseva kylä, joka sijaitsee noin viiden kilometrin päästä kunnan keskustasta etelään. Ketunmaa kuuluu Limingan vanhimpiin kyliin. Ennen vanhaa Ketunmaan alue oli suota. Ajansaatossa Ketunmaalta on löytynyt suuria maatiloita kuin torppia ja maakuoppamökkejäkin. Vielä 1800-luvulla alueen asutus sijoittui kylän pohjoispäähän.


title: Ketunmaa

text: Kylällä sijaitsee muun muassa 1900-luvun alkuvuosina rakennettu Ketunmaan koulu, jossa lukuvuonna 2009–2010 opiskeli 33 oppilasta.


title: Ketunmaa

text: Kylästä on tieyhteys Ala-Temmeksen kylään.


title: Panssariauto

text: Panssariauto on sotilaskäyttöön tarkoitettu yleensä kevyesti aseistettu ja panssaroitu joukkojenkuljetus-, tiedustelu- ja taisteluajoneuvo. Panssariautossa on aina renkaat, toisin kuin täys- tai puolitelojen avulla liikkuvissa panssaroiduissa ajoneuvoissa.


title: Panssariauto

text: Panssariauton aseistuksena on yleensä konekivääri, pienikaliiperinen automaattitykki tai kevyt panssarivaunutykki. Nykyään panssariautoja aseistetaan mm. ilmatorjuntaohjuksilla ja kranaatinheittimillä.


title: Panssariauto

text: Vaikka panssariauto häviää panssarivaunulle aseistuksessa, panssaroinnissa ja maastokelpoisuudessa sen etuna on nopea liikkuvuus tilanteissa, joissa vihollisen ei odoteta olevan raskaasti aseistettu.


title: Panssariauto

text: Suomessa ensimmäiset panssariautot olivat käytössä sisällissodan aikana. Venäjän vallankumoukselliset luovuttivat niitä punakaartille muun aseavun ohella. Nämä autot oli rakennettu Venäjällä ulkomailta tuotujen suurten henkilöautojen alustoille. Autojen miehistöön kuului tavallisesti viisi miestä ja niiden aseistuksena oli kaksi konekivääriä. Kapeiden renkaiden vuoksi autojen maastokelpoisuus oli erittäin huono. Autoja käytettiin vain Helsingissä, Tampereella ja Viipurissa, jossa ne myös jäivät sotasaaliina valkoisten käsiin. Sodan jälkeen suojeluskunnat käyttivät muutamia näistä autoista 1920-luvun loppupuolelle saakka, jolloin ne lienee romutettu loppuun kuluneina.


title: Panssariauto

text: Vuonna 1936 ostettiin puolustusvoimille koekäyttöön Ruotsista Landsverk 182 -merkkinen suuri panssariauto. Auto oli rakennettu umpikumirenkaisen kolmiakselisen kuorma-auton alustalle ja sen aseistuksena oli yksi konekivääri ja kaksi pikakivääriä. Erikoisuutena autossa oli hallintalaitteet ja erillinen kuljettajan paikka myös takaosassa taaksepäin ajoa varten. Näitä autoja oli tarkoitus ostaa myöhemmin lisää ja muodostaa niistä oma panssariauto-osasto ratsuväen yhteyteen, mutta hanke ei toteutunut ilmeisesti varojen puutteen vuoksi. Toisen maailmansodan sytyttyä uuden kaluston hankinnat tulivat mahdottomiksi. Autoa käytti Lappeenrantaan sijoitettu Erillinen Panssarieskadroona ja se osallistui taisteluihin talvisodassa ja jatkosodan alkuvaiheissa. Auto romutettiin sotien jälkeen.


title: Panssariauto

text: Sisu-autojen valmistaja Oy Suomen Autoteollisuus Ab rakensi vuonna 1937 Suomen puolustusvoimien tilaaman koekappaleen kotimaisesta panssariautosta. Auto oli koottu brittiläisvalmisteisista panssarilevyistä ja sen pyörät olivat umpikumiset. Ulkonäöltään auto muistutti suurelta osin Landsverk-tehtaan vastaavaa autoa. Auto jäi Landsverk 182 -auton tavoin yksittäiskappaleeksi. Sen ei tiedetä olleen mukana talvi- ja jatkosodassa. Vuonna 1954 autosta purettiin panssarikori ja se muutettiin nosturiautoksi asentamalla sen rungon päälle tavallinen Sisu-kuorma-auton ohjaamo ja hinauslaitteisto. Myös umpikumipyörät korvattiin ilmarenkaisilla pyörillä. Auto hylättiin 1960-luvun alkupuolella sen rungon katkettua ja siinä ollut nosturilaitteisto siirrettiin toiseen autoon.


title: Panssariauto

text: Neuvostoliitolta sotasaaliiksi saatuja kevyitä ja raskaita panssariautoja oli kunnostettuina Suomen puolustusvoimien käytössä sotien aikana ja niiden jälkeen. Niin kutsuttuina vaaran vuosina 1944–1948 kevyitä panssariautoja annettiin suurimpien kaupunkien poliisilaitosten käyttöön. Viimeiset neuvostoliittolaiset kevyet panssariautot (BA-20) poistettiin armeijan käytöstä vuonna 1951 ja viimeiset raskaat panssariautot (BA-6 ja BA-10) vuonna 1959. Tämän jälkeen Suomen puolustusvoimien käytössä ei ole ollut panssariautoja sanan varsinaisessa merkityksessä. Vuodesta 1966 lähtien puolustusvoimille ostettiin Neuvostoliitosta BTR-60 -panssariajoneuvoja, joiden päätehtäväksi tuli kiväärijoukkueiden kuljetus. Ensimmäinen suomalaisvalmisteinen panssariajoneuvo oli vuonna 1983 esitelty Panssari-Sisu -miehistönkuljetusajoneuvo ("Pasi").


title: Emil Wiechert

text: Johann Emil Wiechert (26. joulukuuta 1861 – 19. maaliskuuta 1928) oli preussilainen geofyysikko, joka kehitti muun muassa seismografia. Lisäksi hän osallistui painovoimateorian kehittämiseen 1910-luvulla ja tutki myös tiiviin aineen fysiikkaa ja atomifysiikkaa.


title: Emil Wiechert

text: Wiechert syntyi Tilsitissä, Itä-Preussissa (nyk. Sovetsk, Venäjä). Hänen vanhempansa olivat Johann ja Emilie Wiechart. Hänen isänsä kuoli kuitenkin Wiechertin ollessa nuori. Wiechert ja hänen äitinsä muuttivat Königsbergiin, jossa hän kävi lukion ja sai päättötodistuksen 8. syyskuuta 1881. Königsbergissä hän aloitti myös yliopisto-opiskelunsa. Tuolloin häntä kiinnosti erityisesti aineen rakenne ja uusi fysiikan osa-alue, tiiviin aineen fysiikka.


title: Emil Wiechert

text: Wiechertin talous oli tiukilla, jonka takia hänen oli pakko ansaita rahaa. Tämä heijastui hänen opiskeluihinsa ja vasta vuoden 1889 alussa hän sai filosofian tohtorin arvon väitöstyöllään "Über die elastische Nachwirkung". Habilitaation suorittamisen hän kuitenkin sai päätettyä jo lokakuussa 1890. Habilitaation jälkeen hän työskenteli Königsbergin matemaattis-fysikaalisessa laboratoriossa.


title: Emil Wiechert

text: Göttingen oli tuolloin modernin fysiikan keskipiste. Felix Klein uudisti fysiikan opiskelujärjestelmää Göttingenissä, minkä seurauksena syntyi muutama uusi professuuri. Yksi niistä oli geofysiikan professuuri, johon Wiechert valittiin. Göttingenissä hän pysyi kunnes vuonna 1928 kuoli.


title: Emil Wiechert

text:
Wiechert otti osaa keskusteluun suhteellisuusteoriasta. Hän ei ollut samaa mieltä Einsteinin kanssa siitä, ettei eetteriä ole olemassa. Hänen mukaansa sähkömagneettisella säteilyllä on pakko olla jonkinlainen väliaine, jossa se kulkee.
Wiechert tunnetaan varsinkin työstään seismografin parissa. Seismografin kehittäminen alkoi kun hän oli matkalla Italiassa ja vieraili muutamissa seismologian laitoksissa. Hän myös kuvasi kuinka seismiset aallot leviävät Maan läpi.


title: George Bizos

text:
George Bizos (s. 1928 Kreikka) on eteläafrikkalainen ihmisoikeusaktivisti ja lakimies. Bizos pakeni kotimaastaan Kreikasta natsi-Saksan miehityksen tieltä vuonna 1941 ja asettui perheineen Johannesburgiin 13-vuotiaana. Hän valmistui lakimieheksi Witwatersrandin yliopistosta ja aloitti työnsä juristina vuonna 1954. Bizos toimi useiden apartheidin vastaisten aktivistien, muun muassa Nelson Mandelan ja Oliver Tambon lakimiehenä 1950- ja 1960-luvulla.
Bizos kuului myös Rivonian oikeudenkäynnissä muun muassa Mandelaa, Walter Sisulua ja Govan Mbekiä puolustaneeseen asianajajaryhmään.


title: George Bizos

text: Apartheidin päättymisen jälkeen Mandela nimitti Bizosin komiteaan, joka suositteli uusia jäseniä maan oikeuslaitokseen sen uudistamiseksi apartheidin jäljiltä. Bizos on kirjoittanut kaksi kirjaa: omaelämäkerrallisen teoksen "Odyssey to Freedom" sekä "No One to Blame? – In Pursuit of Justice in South Africa"


title: Pogostan Sanomat

text: Pogostan Sanomat on Ilomantsin, Tuupovaaran ja Kiihtelysvaaran paikallislehti. Lehden ilmestymispäivä on torstai. Lehden levikki vuonna 2016 oli 4761 kappaletta.


title: Pogostan Sanomat

text:
Päätoimittaja on Leila Virnes (2013–). Hänen edeltäjänsä oli Aino Pesu (2006–2013).
Lehden aiempi päätoimittaja oli Hilkka Kuusela, joka tunnettiin nimellä Pogostan Hilkka. Pogostan Sanomien päätoimittajana 1984–2006 toiminut Anja Kangas nykyaikaisti lehden ja nosti sen entistä merkittävämpään paikalliseen asemaan. Kangas palkittiinkin Pohjois-Karjalan sanomalehtimiesyhdistyksen tiedottamispalkinnolla.


title: Pogostan Sanomat

text: Tätä aikaisemmin Anja Kangas oli palkittu valtakunnallisella tiedottamispalkinnolla ja Pro Ilomantsin-palkinnolla. Kangas toimi myös Kalevalaisen liiton Pirta-lehden päätoimittajana uudistaen myös sen toiminnan.


title: Pogostan Sanomat

text: Pogostan Sanomat kuuluu joensuulaiseen Pohjois-Karjalan Kirjapaino -konserniin, joka julkaisee muun muassa Karjalaista sekä Karjalan Heiliä, Lieksan Lehteä, Outokummun Seutua, Parikkalan-Rautjärven Sanomia, Pielisjokiseutua ja Ylä-Karjalaa.Pogostan Sanomat


title: Operaatio Bolero

text: Operaatio Bolero oli toisen maailmansodan aikainen sotilasoperaatio, jonka tarkoituksena oli valmistella Normandian maihinnousua ja tuoda satoja lentokoneita Yhdysvalloista Kanadan, Islannin ja Grönlannin kautta Britanniaan. Hävittäjä- ja pommikoneita lennettiin tätä pohjoista reittiä pitkin, koska koneisiin ei joko mahtunut tarpeeksi polttoainetta Atlantin ylitykseen tai niissä ei ollut valtamerellä suunnistamiseen tarvittavia navigointilaitteita. USA:n armeijan kenraali Henry H. Arnold sai tehtäväkseen johtaa operaatio Boleroa 12. huhtikuuta 1942.


title: Operaatio Bolero

text: Tavoitteena oli miljoonan yhdysvaltalaisen sotilaan siirtäminen Eurooppaan, Isoon-Britanniaan. Operaatiossa käytettiin seuraavia lentokonetyyppejä:


title: Operaatio Bolero

text: Operaatio käsitti 84 ryhmää ja 194 332 miestä 1. heinäkuuta 1943. Vuoden lopussa se oli laajentunut 137 ryhmää, 74 pommilaivuetta ja 31 hävittäjälentuetta sekä 375 000 miestä käsittäväksi sotatoimeksi. Operaatio Boleron suunnittelua rajoitti maihinnousu Pohjois-Afrikkaan. Itse Normandian maihinnousu (koodinimi "Overlord") toteutettiin vuotta myöhemmin.


title: Etelä-Afrikan Grand Prix 1993

text: Etelä-Afrikan Grand Prix 1993 oli järjestyksessä 533. Formula 1 -sarjan osakilpailu ja kauden 1993 avauskilpailu. Kilpailu ajettiin 14. maaliskuuta Kyalamin radalla Johannesburgissa. Kilpailun voitti paalupaikalta lähtenyt sapattivuoden jälkeen paluun tehnyt ranskalainen Alain Prost. Prost ajoi myös kilpailun nopeimman kierroksen ja saavutti näin hattutempun.


title: Etelä-Afrikan Grand Prix 1993

text: Kilpailu jäi viimeiseksi Etelä-Afrikan GP:ksi.


title: Etelä-Afrikan Grand Prix 1993

text: * Kuljettaja ajoi yli 90% kilpailusta ja sai näin sijoituksen.


title: Billy Hayes

text: William "Billy" Hayes (s. 3. huhtikuuta 1947 New York, Yhdysvallat) on hasiksen salakuljetusyrityksestä kiinni jäänyt mies, jonka tarina toimi pohjana elokuvalle Keskiyön pikajuna. Elokuva pohjautuu Hayesin samannimiseen muistelmateokseen.


title: Billy Hayes

text: Hayes jäi kaksikymmenvuotiaana lokakuussa 1970 Turkissa kiinni pienen hasiserän salakuljetusyrityksestä ja sai elinkautisen vankeustuomion. Asia nousi valtioiden väliseksi kiistaksi, sillä Yhdysvallat halusi, että vankilatuomion voisi suorittaa kotimaassa. Tästä ei kuitenkaan päästy sopimukseen, vaikkakin Turkki lyhensi miehen vankeustuomiota.


title: Billy Hayes

text: Lokakuussa 1975 Hayes pakeni Marmaranmerellä sijaitsevalta İmralın vankilasaarelta pimeyden turvin soutuveneellä ja kävelemällä länteen Kreikan rajalle saakka.


title: Billy Hayes

text: Kesäkuussa 2007 Hayes palasi Turkkiin ja pahoitteli siellä elokuvan maalle aiheuttamaa vahinkoa. Billy Hayesin mukaan filmi "ei vastannut hänen kokemuksiaan." Useat elokuvan kohtaukset poikkeavat Hayesin kirjassa kuvatuista tapahtumista. Erityisesti filmissä luotu kuva Hamid-nimisestä turkkilaisvartijasta harmitti Hayesiä, sillä vartija oli joutunut vangin surmaamaksi, kun elokuvassa hän tappaa vangin. Hayes piti itseään osasyyllisenä Turkin imagotappioon ja kertoi halunneensa palata Istanbuliin oikaistakseen väärän kuvan.


title: Bulgarian miesten lentopallomaajoukkue

text: Bulgarian miesten lentopallomaajoukkue edustaa Bulgariaa lentopallon kansainvälisissä otteluissa. Sen sijoitus maailmanrankingissa on neljästoista heinäkuussa 2017. Joukkue on saavuttanut olympiahopeaa Moskovassa 1980, viisi MM-mitalia (yksi hopea ja neljä pronssia) sekä viisi EM-mitalia (yksi hopea ja neljä pronssia). Maailmancupissa joukkue saavutti pronssia vuonna 2007 ja maailmanliigassa se on sijoittunut useasti neljänneksi.


title: Bulgarian miesten lentopallomaajoukkue

text: Vuonna 2021 tulee kuluneeksi sata vuotta siitä, kun lentopallo tuli Bulgariaan. Lyhyen ajan sisällä lentopallosta tuli suuri, suosittu laji ja harrastetuimpia urheilulajeja Bulgariassa. Bulgaria osallistui heti ensimmäisiin maailmanmestaruuskisoihin vuonna 1949.


title: Bulgarian miesten lentopallomaajoukkue

text: Bulgarian miesten maajoukkue on esiintynyt onnistuneesti MM- ja EM-kisoissa jo yli 50 vuoden ajan. Miesten maajoukkue voitti ensimmäisen mitalinsa, pronssia, Prahan MM-kisoissa 1949. Joukkue voitti pronssia myös Moskovan MM-kisoissa 1952 ja Pariisissa 1986. MM-kisoissa Sofiassa 1970 se sai hopeaa ja sen viimeisin MM-mitali on pronssi Japanista vuodelta 2006.


title: Bulgarian miesten lentopallomaajoukkue

text: Euroopan-mestaruuskisoissa joukkue on esiintynyt 28 kertaa ja voittanut viisi mitalia: hopeaa Pariisissa 1951 sekä pronssia Bukarestissa 1955, Varnassa 1981 ja Itä-Berliinissä 1983 ja Turkin kisoissa 2009.


title: Bulgarian miesten lentopallomaajoukkue

text: Vuonna 1994 Bulgaria osallistui ensimmäisen kerran maailmanliigaan, jossa sijoitus oli neljäs. Joukkue sijoittui neljänneksi myös muun muassa vuosina 2004 ja 2006. Vuoden 2007 maailmancupissa Bulgaria oli kolmas, minkä ansiosta se pääsi vuoden 2008 kesäolympialaisiin Pekingiin. EM-kisoissa kahdeksanneksi sijoittunut Bulgaria sai paikan maailmancupiin villillä kortilla, jota myös EM-kisoissa neljänneksi sijoittunut Suomi haki.


title: Bulgarian miesten lentopallomaajoukkue

text: Olympialaisissa Bulgarian mieslentopalloilijat ovat esiintyneet kahdeksan kertaa, viimeksi vuosina 2008 ja 2012. Moskovassa 1980 maa saavutti hopeaa.


title: Annalen der Physik

text: Annalen der Physik on yksi tunnetuimmista ja vanhimmista fysiikan alan aikakauslehdistä. Lehti julkaisee kokeellisia ja teoreettisia tuloksia fysiikan alalta. Kaikki lehdessä julkaistut artikkelit käyvät läpi tiukan vertaisarvioinnin ennen lehden julkaisemista ja tämä tekee lehdestä hyvin arvostetun.


title: Annalen der Physik

text: Aiemmin lehti oli saksankielinen, sillä saksa oli fysiikan tutkimuksen valtakieli aina 1900-luvun alkupuolelle saakka. Erityisesti 1900-luvun alussa lehdessä julkaisiin runsaasti merkittäviä tieteellisiä tuloksia, kuten Heinrich Hertzin valosähköinen ilmiö, Albert Einsteinin suhteellisuusteoriat ja Max Planckin mustan kappaleen säteily. Englannin kielen noustua kansainvälisen tieteen kieleksi, myös fysiikan alalla, vaihdettiin kieleksi englanti mutta lehden nimi säilytettiin alkuperäisenä saksalaisperäisenä.


title: Annalen der Physik

text: Lehteä julkaisee englantilainen Wiley-VCH Verlag GmbH & Co. KGaA.


title: Erkki Räikkönen (s. 1900)

text: Erkki Aleksanteri Räikkönen (13. elokuuta 1900 Pietari – 30. maaliskuuta 1961) oli suomalainen toimittaja ja kirjailija, joka oli pitkään presidentti Pehr Svinhufvudin yksityissihteerinä. Hän oli myös oikeistolainen aktivisti, joka toimi 1920-luvulla Akateemisessa Karjala-Seurassa ja Itsenäisyyden liitossa sekä 1930-luvulla ensin Lapuan liikkeessä ja Isänmaallisessa kansanliikkeessä ja sitten kansallissosialistisissa pienryhmissä.


title: Erkki Räikkönen (s. 1900)

text: Erkki Räikkösen vanhemmat olivat Pietarin Pyhän Marian kirkon kanttori Pekka Bernhard Räikkönen ja Katri Raikkerus. Hänen veljiään olivat oopperalaulaja Sulo Räikkönen ja musiikkipedagogi Arvo Räikkönen. Räikkösen suku oli muuttanut 1800-luvulla Karjalankannaksen Kirvusta Inkerin Lempaalaan. Toimittaja Paavo Räikkönen oli Erkki Räikkösen setä.


title: Erkki Räikkönen (s. 1900)

text: Räikkönen oli naimisissa vuodesta 1931 Ruth Alice Idmanin kanssa.


title: Erkki Räikkönen (s. 1900)

text: Räikkönen pääsi ylioppilaaksi 1920 ja valmistui filosofian maisteriksi 1927. Hän oli mukana Karjalan retkikunnassa 1920–1921 ja toimi Akateemisen Karjala-Seuran AKS:n sihteerinä vuosina 1922–1924. Inkeriläissyntyinen Räikkönen oli yksi AKS:n perustajista, mutta hän erosi AKS:stä 1924 ja perusti kannattajineen uuden järjestön, "Itsenäisyyden liiton", jonka sihteerinä hän toimi vuosina 1926–1928 ja puheenjohtajana 1930–1933. Eron syynä oli se, että Räikkönen ei hyväksynyt AKS:n uutta kansallisen eheyttämisen ohjelmaa, jonka tarkoituksena oli suomen kielen aseman vahvistaminen ja suomenkielisen väestönosan eheyttäminen.


title: Erkki Räikkönen (s. 1900)

text: Räikkönen ei myöskään halunnut rikkoa välejä ruotsinkielisiin oikeistoradikaaleihin. Räikkönen ei hyväksynyt myöskään AKS:n puheenjohtajan Elmo Kailan ajamaa ns. "orjapykälää", joka vaati AKS:n jäseniä alistumaan kaikkiin AKS:n johdon päätöksiin ilman oikeutta ilmoittaa eriävää kantaa tai kirjata eriävää kantaa pöytäkirjaan.


title: Erkki Räikkönen (s. 1900)

text: Räikkönen halusi edelleen korostaa Karjalan asiaa ja "ryssävihaa", jotka AKS:n uudessa ohjelmassa jäivät sivummalle. Itsenäisyyden Liittoon siirtyi AKS:n vanhempaa kannattajakuntaa, ja se oli luonteeltaan AKS:ää elitistisempi ja sillä oli siteitä talouselämään. Lapuan liikkeen aikana Itsenäisyyden Liitto otti ohjelmaansa virallisesti kommunismin vastustamisen ja siirtyi myöhemmin poliittisesti lähelle IKL:ää.


title: Erkki Räikkönen (s. 1900)

text: Räikkönen oli päätoimittajana Itsenäinen Suomi -lehdessä 1926–1932 sekä kansallissosialistien Kustaa Vaasa -lehdessä 1939–1940. Vuosina 1927–1944 hän työskenteli presidentti P. E. Svinhufvudin yksityissihteerinä. 1930-luvulla Räikkönen oli myös Suomen Vapaussodan päätoimittajana 1932–1938 ja Kustannus Oy Sanattaren toimitusjohtajana 1932–1938. Jatkosodan aikana hän toimi Siniristi-järjestön hallituksen puheenjohtajana.


title: Erkki Räikkönen (s. 1900)

text: Sodan jälkeen Räikkönen siirtyi vuonna 1945 Ruotsiin ja asui siellä kuolemaansa asti. Hän perusti Helsingborgissa toimineen kustannusliike "Finlandia Förlagin" ja toimi sen johtajana.


title: Sonet

text: Sonet oli Ruotsissa perustettu levy-yhtiö, joka on nykyisin osa EMI-yhtiötä. Sonetin markkina-alueita Ruotsin lisäksi olivat muun muassa Iso-Britannia, jossa yhtiö toimi nimellä Sonet UK. Sonet toimi myös Suomessa nimellä Sonet Finland. Sonetin artistilistalla olleita suomalaisartisteja ovat muun muassa Hurriganes, Kolmas Nainen, Dingo, Wigwam. Sonet toimii edelleen levymerkkinä.


title: José María Jiménez

text: José Maria Jiménez Sastre () oli espanjalainen maantiepyöräilijä.


title: José María Jiménez

text: Uran alkuvaiheessa häntä pidettiin Miguel Indurainin seuraajaehdokkaana. Hän voitti Espanjan ympäriajon pistekilpailun vuonna 2001 ja vuoristokilpailun vuosina 1997–1999 sekä 2001. Espanjan ympäriajon kokonaiskilpailussa hän sijoittui vuonna 1998 kolmanneksi, vuonna 1999 viidenneksi ja sijalle 17 vuonna 2001.


title: José María Jiménez

text: Hänen lempinimensä oli ”El chaba”, joka tarkoittaa villiä. Nimi viittasi hänen hyökkäävään ajotyyliinsä. Hän oli usein mukana irtiotoissa seurauksia harkitsematta. Tapa toisinaan tuotti merkittäviä voittoja raskailla vuoristoetapeilla. Vuoden 1999 Espanjan ympäriajon kahdeksannella etapilla hän hyökkäsi ja ryhtyi ajamaan takaa Pavel Tonkovia Anglirun jyrkässä 23% nousussa sateisessa ja sumuisessa säässä. Lopputuloksena oli kirikamppailu Jiménezin ja Tonkovin kesken. Vuoden 2000 Ranskan ympäriajossa hän teki irtiotton kun etappia oli vielä jäljellä yli 170 km. Jiménez kuitenkin myös kärsi ajotyylistään. Yleensä hyökkäystä seuraavalla etapilla hän hävisi paljon aikaa. Jiménez kärsi masennuksesta ja lopetti pyöräilyuransa vuonna 2002 avioiduttuaan.


title: José María Jiménez

text: Hän kuoli sydänkohtaukseen Madridilaisessa sairaalassa 32 vuoden iässä.


title: José María Jiménez

text: Carlos Sastre on Jiménezin lanko.


title: George Young

text: George Young (s. 6. marraskuuta 1946 Cranhill, Glasgow, Skotlanti – 22. lokakuuta 2017) oli australialainen rockmuusikko, lauluntekijä ja tuottaja. Young soitti kitaraa ensin The Easybeats -nimisessä yhtyeessä muun muassa Harry Vandan kanssa. Yhtyeen tunnetuin hitti oli ”Friday On My Mind”; muita hittejä olivat muun muassa ”For My Woman”, ”Good Times” ja ”She's So Fine”. Yhtye hajosi 1970-luvun alussa.


title: George Young

text: Young oli AC/DC:n kitaristien Angus ja Malcolm Youngin isoveli. Hän on osallistunut heidän yhtyeensä toimintaan tuottamalla AC/DC:n levyjä. Hän soitti myös bassoa AC/DC:ssä, kun heillä ei ollut basistia, ja joskus myös rumpuja. Viimeinen levy, jonka hän tuotti Bon Scottin ollessa laulaja AC/DC:ssä, oli "Powerage".


title: Viimeisten päivien vaellus

text: Viimeisten päivien vaellus on Raamatun mukaisista lopunajoista kertova kirjasarja. 12-osaisen sarjan ovat kirjoittaneet Tim LaHaye sekä Jerry B. Jenkins. Kokoelma on dramaattinen, tarinamuotoon kasattu kertomus, jota jotkut pitävät myös Johanneksen ilmestyksen selitysteoksena. Kirjasarja on pysynyt vuodesta 1995 lehtien best seller -listoilla.


title: Viimeisten päivien vaellus

text: Kummatkin kirjasarjan kirjoittajat ovat teologeja. LaHaye on kirjoittanut yli 40 teosta ja Jenkinsin tuotantoon kuuluu sekä kristillisiä että maallisia teoksia. Jenkins on kirjoittanut useiden saarnamiesten elämäkertoja ja toiminut pitkään Moody-instituutin julkaiseman aikakauslehden päätoimittajana.


title: Viimeisten päivien vaellus

text: Jokainen kirjasarjan osa on hieman yli kolmesataasivuinen.


title: Viimeisten päivien vaellus

text: Viimeisten päivien vaellus -kirjasarjan pohjalta on myös tehty elokuvasarja "Left Behind". Suomessa sarja tunnetaan nimellä Kadotettu maailma, joka on myös kirjasarjan ensimmäinen osa.


title: Viimeisten päivien vaellus

text: Viimeisten päivien vaellus kertoo nuoresta journalistista, Buckista, joka sattuu olemaan lentokoneessa, kun miljoonia ihmisiä katoaa ympäri maailmaa. Toinen päähenkilö on lentokapteeni Rayford Steele, joka on mainitun lentokoneen kapteenina katoamispäivänä. Muita päähenkilöitä ovat mm. Nikolai Karpatia, Chloe Steele,Hattie Durham, Bruce Barnes, Tsion Ben-Judah,Chaim Rosenzweig sekä Leon Fortunato. Katoamiset paljastuvat myöhemmin kristittyjen ylöstempaukseksi, ja YK:n uusi johtaja, Karpatia, itse Antikristukseksi. Buck, Rayford, Chloe ja Bruce perustavat ns. Todistajien tiimin, joka alkaa taistelun Antikristusta vastaan.


title: Viimeisten päivien vaellus

text: Pian Karpatian valitsemisen jälkeen YK vaihtaa nimensä Maailmanyhteisöksi, eli MY:ksi. Samalla Karpatian vastaiset puolisotilaalliset joukot valmistelevat sotaa MY:tä vastaan. Alkaa kolmas maailmansota, joka vaatii monen miljoonan ihmisen hengen, mm. Todistajien tiimin pastorin, Bruce Barnesin sekä Karpatian alaisen, Leonardo Fortunaton. Karpatia kuitenkin herättää tämän kuolleista, tosin todistajia ylösnousemukselle ei ole. Fortunato itse alkaa kuitenkin pitää Karpatiaa jumalallisena tapahtuman johdosta. Todistajat saavat uuden hengellisen johtajan Tsion Ben-Judahista. Ben-Judah on uskonnollinen juutalainen, joka oli tutkinut Vanhan Testamentin ennustuksia Messiaasta, ja julkaissut kolmivuotisen työnsä tulokset koko maailmalle suorassa TV-lähetyksessä. Tutkimuksen perusteella Ben-Judah tuli siihen tulokseen, että kaksituhatta vuotta sitten elänyt Jeesus Nasaretilainen on messias. Ben-Judahin perhe tapettiin tämän johdosta, ja rabbi julistetaan lainsuojattomaksi. Tämän jälkeen Buck auttaa Tsionin pakoon Israelista Amerikkaan, jolloin Todistajien tiimi Brucen menehdyttyä pyytää Tsionia uudeksi johtajakseen.


title: Viimeisten päivien vaellus

text: Ben-Judah perustaa nettisivut, joille hän kirjoittaa päivittäin. Hänen tekstejänsä lukeva joukko kasvaa hetki hetkeltä, lopulta yli miljardipäiseksi. MY julistaa kristityt, eli "ben-judahilaiset", kumouksellisiksi ja maailmanrauhaa vastustaviksi.


title: Viimeisten päivien vaellus

text: Karpatia kuolee Jerusalemissa. Seuraavana arvoasteikossa oleva Fortunato julistaa edesmenneen Nikolain jumalalliseksi johtajaksi. Monet Maailmanyhteisön kansalaiset yhtyvät mielipiteeseen. Ylivaltias Karpatian hautajaisissa Fortunato pakottaa kaikki osallistujat kumartamaan Nikolain kuusimetristä patsasta. Fortunato iskee taivaasta salaman niihin, jotka eivät kumarra tai juoksevat pakoon. Tämä tapahtuu Fortunaton omin sanoin hänen korkeutensa Karpatian jumalallisella voimalla. Ihmisten kumartaessa Karpatia herää kuolleista, ja julistaa itsensä Jumalaksi. Hän siteeraa Jeesuksen käyttämiä sanontoja puheissaan, ja vaatii kaikkia kumartamaan hänen edessään.


title: Viimeisten päivien vaellus

text: Pian MY ottaa käyttöönsä ns. Pedon merkin, jota he itse eivät sillä nimellä tietenkään kutsu. Merkin on tarkoitus osoittaa uskollisuutta ja alamaisuutta Nikolai Karpatialle. Merkistä avoimesti kieltäytyvät teloitetaan uskollisuudenvalvontavälineellä, eli kansanmukaisesti giljotiinilla. Ilman merkkiä ei saa ostaa eikä myydä. Uskovat joutuvat perustamaan maanalaisen osto- ja myyntiverkoston, jotta ihmiset tulisivat toimeen.


title: Viimeisten päivien vaellus

text: Sillä välin uskoontullut tohtori Chaim Rozenweig johtaa kaikki Israelin kristityt turvaan Petraan, jonka hän uskoo olevan Jumalan turvakaupunki. Maailmanyhteisön hävittäjät pudottavat kaupunkiin kaksi palopommia sekä ohjuksen, mutta kaikki säilyy vahingoittumana. MYUV, Maailmanyhteisön uutiskanava, julistaa maailmalle lentäjien ampuneen kaksi kilometriä ohi kohteesta.


title: Viimeisten päivien vaellus

text: Maailmanyhteisö alkaa koota historian suurinta armeijaa, joka lopulta kerääntyy paikkaan, jota kutsutaan Harmageddoniksi. Alkaa niin sanottu Harmageddonin taistelu, jossa juutalaiset ja kristityt ottavat Maailmanyhteisön joukoista mittaa. Kun noin puolet päähenkilöistä on saanut surmansa, ilmestyy taivaalle valtava hehkuva risti. Tämä selitetään Ihmisen Pojan Merkiksi, joka enteilee Jeesuksen toista tulemista. MY:n joukot eivät vähästä lannistu ja jatkavat taistelua. Lopulta taivas halkeaa keskeltä, ja Jeesus sekä hänen edesmenneet seuraajansa saapuvat kulkueessa maanpinnalle. Jeesus lausuu muutaman raamatunjakeen, minkä seurauksena koko satamiljoonapäinen armeija kaatuu kuolleena maahan.


title: Viimeisten päivien vaellus

text: Viimeisellä tuomiolla Karpatia sekä Leon Fortunato, toisin sanoen Antikristus ja hänen Väärä profeettansa, saavat palkkansa ja pudotetaan tuliseen järveen. Lusifer seuraa perässä, oteltuaan ensin muutaman erän arkkienkeli Mikaelin kanssa. Ahdistuksen ajan pyhät palkitaan ja Tuhatvuotinen valtakunta alkaa.


title: Noah Bernardo

text: Noah "Wuv" Bernardo Junior (s. 24. helmikuuta 1974) on yhdysvaltalainen rumpali. Hän on soittanut rumpuja melkein koko ikänsä. Bernardo on soittanut P.O.D.-yhtyeessä sen perustamisesta saakka vuonna 1992. "Wuv" on myös yhtyeen vokalistin "Sonnyn" serkku.


title: Noah Bernardo

text: Wuv on usein se henkilö, joka puhuu P.O.D.:n haastatteluissa, mutta silti Sonnya haastatellaan enemmän. Wuv muistuttaakin eniten yhtyeen johtohahmoa.


title: Noah Bernardo

text: Lempinimen "Wuv" takana on hyvin hassu tarina. Noahin ollessa vielä pieni hänen isoäitinsä näet puhui usein rakkaudesta (englanniksi Love). Hän kuitenkin puhui hyvin epäselvää murretta, ja siksi "Love" kuulosti aivan "Wuvilta". Näin Noahia alettiin kutsua Wuviksi.Muut esiintymiset


title: Claudia Adkins

text: Claudia Adkins (s. 2. marraskuuta 1972 Novosibirsk) on venäläinen pornonäyttelijä. Hän aloitti pornouraansa vuonna 2000 ja esiintyi sen jälkeen yhteensä yli 120 pornoelokuvassa. Ennen nykyistä uraansa hän opiskeli Venäjällä lääketieteen tohtoriksi. Adkins lopetti pornoelokuvissa näyttelemisen vuonna 2004.


title: Kokura Kita-ku

text: Kokura Kita-ku () on Kitakyūshūn kaupungin suuralue. Kokura Kita-ku käsittää entisen Kokuran kaupungin alueen, joka yhtenä viidestä kaupungistä muodosti vuonna 1963 Kitakyūshūn kaupungin. Kokura Kita-kussa sijaitseva JR Kyushun Kokuran asema on Kitakyūshūn päärautatieasema ja myös San'yō Shinkansen pysähtyy siellä.


title: Kokura Kita-ku

text: Suuralueen väkiluku oli 1. tammikuuta 2007 183 053 ihmistä.


title: Kokura Kita-ku

text: Kitakyūshūn suurimmat kauppa- ja ostosalueet sijoittuvat Kokuran aseman lähelle, pääosin "'Uomachin" alueelle ().


title: Kokura Kita-ku

text: Kaksi suurinta ostoskeskusta ovat Isetan (Kokuran aseman vieressä) sekä Izutsuya (Murosaki-joen ja Riverwalk Kitakyushun vieressä). Tanga market on perinteinen japanilainen markkina-alue, jossa myydään pääasiassa kalaa, lihaa ja vihanneksia.


title: Kokura Kita-ku

text: Kokuran linna, jonka Hosokawan suku rakensi vuonna 1602, sijaitsee vain 10 minuutin kävelymatkan päässä Kokuran asemasta. Myös Mori Ōgain asunto sijaitsee Kokuran linnan lähellä, jossa hän oli varuskunnan lääkärinä ja kirjoitti Kokura nikki-kirjan.


title: Kokura Kita-ku

text: Kokura Kita-kun alueella on useamman suuryhtiön pää- tai haaratoimistot:


title: Opus (yhtye)

text: Opus on itävaltalainen poprock-yhtye joka perustettiin vuonna 1973. __notoc__


title: Opus (yhtye)

text: Vuonna 1985 Opus julkisti kappaleen "Live Is Life", joka ponnahti myyntilistojen kärkeen monessa maassa ja Yhdysvalloissa live-nauhoitus pääsi Top 40 -albumilistalle vuonna 1986. Se saavutti kuudennen sijan Britannian myyntilistoilla 15. kesäkuuta 1985 ja pysyi sijalla 15 viikkoa.


title: Opus (yhtye)

text: Opus on edelleen toiminnassa. Yhtyeellä oli joitain onnistumisia muilla kappaleilla Itävallassa, Saksassa ja Sveitsissä, mutta ei maissa joissa ei puhuttu saksaa.


title: Zhengrong Shi

text: Zhengrong Shi (s. 1963) on kiinalainen liikemies. Hän on perustanut aurinkoenergian yrityksen Suntech Power. Forbesin mukaan Dr Shi on rikkain kiinalainen 2006, ja omisti $2,2 miljardia 2006. Dr Shi rikastui myymällä aurinkokennoyrityksensä New Yorkin pörssiin. Hänellä on myös Australian kansalaisuus perustuen maassa suoritettuun tohtorintutkintoon ja työntekoon. Hän on naimisissa ja hänellä on kaksi lasta.


title: Zhengrong Shi

text: Dr. Shi oli Australiassa aurinkokennotutkija 1992–1995 ja aurinkokennoyrityksen toimitusjohtaja 1995–2001. Hänellä on 11 aurinkokennopatenttia.


title: Gianna Michaels

text: Gianna Michaels (s. 6. kesäkuuta 1983 Seattle, Washington) on yhdysvaltalainen pornonäyttelijä.


title: Gianna Michaels

text: Ennen pornouraansa Gianna muutti vuonna 2001 Kaliforniaan, jossa hän työskenteli vastaanottoapulaisena. Ajan myötä häntä pyydettiin malliksi, joka puolestaan johti alastonmallin kuviin ja vuonna 2004 Gianna teki ensimmäisen pornoelokuvansa. Tämän jälkeen hänen suosionsa on kasvanut nopeasti ja Gianna on esiintynyt yli 390 pornoelokuvassa.


title: Kyfoosi

text: Kyfoosi (, "käyrä - kyttyrä") on selkärangan yläosan, erityisesti rintarangan (ns. torakaalinen kyfoosi) taaksepäin työntyvä kaareuma. Selkäranka on luonnostaan S-kirjaimen mallinen, yläselän kaarevuutta taaksepäin tasapainottaa lannerangan notkoa eli lordoosi. 22-vuotiaiden miesten rintarangan köyry on keskimäärin 34 ja naisten 26 astetta.


title: Kyfoosi

text: Mikäli selkärangan kyfoosi on sairaalloisen käyrä, puhutaan kumaraselkäisyydestä tai kyttyräselkäisyydestä.


title: Tuura

text: Tuura voi tarkoittaa seuraavia:


title: Mma Ramotswe

text: Mma Ramotswe (Precious Ramotswe) on kirjailija Alexander McCall Smithin luoma fiktiivinen naishahmo. Mma Ramotswe on päähenkilö McCall Smithin Botswanaan sijoittuvassa "Mma Ramotswe tutkii" -kirjasarjassa (). Kirjojen pohjalta on tehty myös televisiosarja.


title: Mma Ramotswe

text: Mma Ramotswe asuu Botswanassa Gaboronessa, minne hän myös on perustanut oman yksityisetsivätoimiston. Yritys on Botswanan ensimmäinen etsivätoimisto ja siinä työskentelee Mma Ramotswen lisäksi hänen sihteerinsä ja opetettavansa Grace Makutsi. Toimisto tulee taloudellisesti juuri ja juuri toimeen.


title: Mma Ramotswe

text: Mma Ramotswe on luonteeltaan viisas, älykäs, kärsivällinen ja empaattinen. Hän pyrkii toimimaan mahdollisimman oikeudenmukaisesti mutta samalla lempeästi. Mma Ramotswe on valmis antamaan anteeksi niille, jotka katuvat pahoja tekojaan, mutta muista piittaamattomille ihmisille hän antaa mielellään oivaltavasti suunnitellun opetuksen.


title: Mma Ramotswe

text: Näistä hänen ominaisuuksistaan johtuu, että kun asiakkaat pyytävät toimistosta apua jonkin asian selvittämiseen, Mma Ramotswe ei tyydy pinnallisiin vastauksiin. Sen sijaan hän selvittää ihmisten ja tapahtumien todellisen luonteen. Mma Ramotswe mietiskelee asioita usein rooibos-teekupin ja Mma Makutsin seurassa. Tultuaan ratkaisuun hän järjestelee asioita niin, että kaikki osapuolet voivat olla tyytyväisiä. Monesti tämä tarkoittaa keskustelua asiakkaiden ja muiden asianomaisten kanssa, jotta osapuolet alkaisivat ymmärtää toisiaan ja menneisyyden tapahtumat saataisiin soviteltua.


title: Mma Ramotswe

text: Mma Ramotswe on perinyt moraalinsa ja maailmankatsomuksensa suuresti rakastamaltaan edesmenneeltä isältään Obed Ramotswelta. Muita hänen ihailemiaan henkilöitä ovat kuningatar Elisabet II, Nelson Mandela sekä Sir Seretse Khama. Mma Ramotswe pohtii usein hieman surumielisesti, miten Botswana on muuttunut hänen lapsuusajoistaan, sillä hänen mielestään ihmiset välittivät silloin enemmän toisistaan.


title: Mma Ramotswe

text:
Myös kauneusihanteet ovat muuttuneet Mma Ramotswen nuoruudesta. Mma Ramotswe, samoin kuin moni muu kirjan vanhemman polven botswanalainen, kannattaa kuitenkin yhä "perinteistä ruumiinrakennetta". Mma Ramotswe onkin ylpeä omasta, pyöreästä ulkomuodostaan.
Mma Ramotswella oli nuoruudessaan onneton avioliitto huonosti käyttäytyvän jazz-muusikon Note Mokotin kanssa. Eron jälkeen Mma Ramotswe on pysytellyt pitkään naimattomana, eikä hänellä ole lapsia. Nelissäkymmenissään hän kuitenkin lupautuu menemään naimisiin Gaboronessa arvostetun autonkorjaajan J.L.B. Matekonin kanssa, ja saa tämän seurauksena myös kaksi ottolasta nimiltään Motholele ja Puso.


title: Hannover 96

text: Hannover 96 on saksalainen jalkapalloseura Hannoverin kaupungista Ala-Saksin osavaltiosta. Se pelaa Saksan Bundesliigassa.


title: Hannover 96

text: Seura perustettiin huhtikuussa 1896 rugby- ja yleisurheiluseuraksi. Nimenä oli tuolloin "Hannoverscher FC 1896". Vuonna 1913 se yhdistyi "Ballverein Hannovera von 1898":n kanssa, jolloin se sai nykyisen nimensä Hannoverscher Sportverein von 1896.


title: Hannover 96

text: "Hannoverscher FC":n värit olivat musta, valkoinen ja vihreä, mutta se pelasi sinisissä paidoissa. "Ballverein" puolestaan pelasi punaisissa paidoissa. Seurojen yhdistymisen jälkeen joukkue päätti pelata punaisissa paidoissa, mutta sen virallisiksi väreiksi jäivät edelleen musta, valkoinen ja vihreä kuten seuran logostakin yhä näkyy. Joukkueen lempinimi on silti "die Roten" – punaiset.


title: Hannover 96

text: Hannover voitti ensimmäisen mestaruutensa vuonna 1938 kun se kukisti Schalke 04:n loppuottelussa, mikä on yksi saksalaisen jalkapallohistorian suurimmista yllätyksistä. Toisen maailmansodan jälkeen Hannover pelasi pohjoisessa Oberligassa. Vuonna 1954 se voitti toisen Saksan mestaruutensa.


title: Hannover 96

text: Vuonna 1963 Saksassa muodostettiin jalkapalloon alueellisten liigojen sijasta yhtenäinen Bundesliiga. Pohjoisesta Oberliigasta sinne pääsivät kuitenkin Hamburger SV ja Werder Bremen. Seuraavaksi kaudeksi joukkue kuitenkin nousi ylimmälle sarjaportaalle. Hannoverissa pelasi maajoukkuepelaajiakin kuten Jupp Heynckes ja Hans Siemensmayer. Hannover pelasi 1. Bundesliigassa vuosikymmenen verran sijoittuen säännöllisesti sarjataulukon alempaan keskikastiin. Kaudeksi 1974–1975 se putosi alemmalle sarjatasolle. Se palasi kylläkin heti takaisin 1. Bundesliigaan, mutta putosi heti alemmas.


title: Hannover 96

text: 1970-luvun lopulla ja 1990-luvun alussa seura kärsi pahoista talousvaikeuksista. Vuonna 1992 se kuitenkin voitti Saksan Cupin, mikä kohensi seuran taloustilannetta. Hannover 96 oli ensimmäinen alemman divisioonan joukkue, joka voitti kilpailun. Matkalla kohti voittoa se kukisti muun muassa Bundesliiga-joukkueet Borussia Dortmundin, VfL Bochumin, Karlsruher SC:n, Werder Bremenin ja Borussia Mönchengladbachin.


title: Hannover 96

text: Kaudet 1996–1998 die Roten pelasi Saksan kolmannella sarjatasolla Regionnalligassa. Se palasi 2. Bundesliigaan 1999 ja 1. Bundesliigaan 2002, jossa se on sen jälkeen pelannut lukuun ottamatta kautta 2016–2017.


title: Asuntolaiva

text: Asuntolaiva on asuntona toimiva laiva. Asuntolaivoja on monen mallisia. Yleisempiä niistä on alkuperäisestä käytöstä poistettu tavanomainen vene tai laiva, joka on muutettu sekä teknisesti että rakenteellisesti vastaamaan jatkuvan asumisen tarpeita. Toisinaan kelluvia ponttoonien päälle rakennettuja asuintaloja ( ns. floating home) sanotaan asuntolaivoiksi, vaikka missään olosuhteissa niillä ei voi liikkua merellä, eivätkä ne täytä laivan kriteereitä.


title: Asuntolaiva

text: Euroopassa asuntolaiva-asuminen on paikoitellen jo osa kaupunkikulttuuria. Huomattavan suosittua tämäntyyppinen asuminen on Hollannissa, jossa pelkästään Amsterdamissa arvioidaan olevan jopa 2 500 asuntolaivaa tai kelluvaa omakotitaloa. Hollannin muissa osissa on kelluvia asuntoja arviolta saman verran lisää. Muualla Euroopassa esimerkiksi Kööpenhaminassa ja Tukholmassa on erityisesti asuntolaivoille varattuja alueita, joissa postinkuljetus, vesi ja viemäröinti, sekä sähkönsaanti on tehty mahdolliseksi.


title: Asuntolaiva

text: Yhdysvalloissa ja Kanadassa asuntolaivoille on varattu alueita mm. Seattlessa ja Vancouverissa. Saksassa ainakin Berliinissä on suunnitteilla asuntolaivoille soveltuvia alueita.


title: Asuntolaiva

text: Suomessa asuntolaiva-asuminen on hyvin vähäistä. Helsingin Kaisaniemenrantaan on tosin suunnitteilla asuntolaivoille tarkoitettu alue, Reposaaressa on kaksi kelluvaa taloa, ja Porvoossakin asuntolaivoja on muutama. Suomessa haasteita asuntolaivassa asumiselle asettavat muun muassa seuraavat seikat:Laivassa asumisella välttää esim. kiinteistöveron. Joskin ajoittainen telakoiminen ja mahdolliset laiturimaksut aiheuttavat lisäkuluja. Jos laiva on merikelpoinen, eikä ole kytketty kiinteästi maihin, niin rakennusmääräykset eivät yletä maista laivaan. Vastaavasti merenkulun puolella on omat säännöksensä. Lain mukaan Suomessa saa asua ilman kiinteää osoitetta, jolloin virallinen postikanava on Netposti.


title: Asuntolaiva

text: Matkustaja-alus GTS Finnjet toimi New Orleansia kohdanneen Hurrikaani Katrinan jälkeen lääketieteen opiskelijoiden asuntolaivana.


title: Asuntolaiva

text: Ent. Finnesa on muutettu merikelpoisuus säilyttäen perheen kodiksi, nyk. nimeltään m/s Suukko.


title: Asuntolaiva

text: Päijänteellä on mm. Endla-niminen 30-metrinen merikelpoinen alus, joka palvelee ympärivuotisena kotina.


title: Asuntolaiva

text: Helsingissä toimii Asuntolaivurit niminen yhdistys.


title: Tie Guantanamoon

text: Tie Guantanamoon ("The Road to Guantanamo") on brittiläinen dokumentaarinen draama vuodelta 2006. Elokuvan on ohjannut Michael Winterbottom. Elokuva kertoo kolmesta brittiläisestä arabista, jotka tuomitaan syyttömänä vankeuteen Guantanamo Bayn vankileiriin.


title: Tie Guantanamoon

text: Elokuvan ensiesitys oli Berlinalessa 14. helmikuuta 2006, ja se esitettiin ensi kerran valtamediassa Yhdistyneessä kuningaskunnassa Channel 4 -televisiokanavalla 9. maaliskuuta 2006. Seuraavana päivänä elokuva julkaistiin yhtä aikaa elokuvateattereissa, DVD:nä ja internetissä.


title: Tie Guantanamoon

text: Elokuva kuvattiin Afganistanissa, Pakistanissa, Iranissa ja Kuubassa.


title: Tie Guantanamoon

text: Elokuva kertoo tarinan kolmesta brittiläisestä miehestä, Ruhal Ahmed, Asif Iqbal ja Shafiq Rasul, jotka tunnetaan nykyisin myös nimellä Tiptonin kolmikko ("The Tipton Three"). Afganistanissa heidät vangitsi vuonna 2001 Pohjoinen liitto, joka luovutti heidät Yhdysvaltain asevoimille ja heidät siirrettiin Guantanamo Bayn vankileirille epäiltynä terrorismista. He olivat vankeina lähes kolme vuotta ilman syytettä tai oikeudenkäyntiä.


title: Gitmo

text: Gitmo: The New Rules of War on ruotsalainen dokumenttielokuva Guantanamo Bayn vankileiristä. Elokuvan on ohjannut ja käsikirjoittanut Erik Gandini ja Tarik Saleh. Elokuvassa haastatellaan muun muassa seuraavia henkilöitä: Janis Karpinski, Mehdi Ghezali ja Geoffrey Miller.


title: Gitmo

text: Gitmon ensiesitys oli IDFA:ssa vuonna 2005 ja näytettiin ensimmäistä kertaa elokuvateattereissa Ruotsissa 10. helmikuuta 2006.


title: Gitmo

text: Vuonna 2003, vuosi Ruotsin kansalaisen Mehdi Ghezalin "Gitmoon" vangitsemisen jälkeen, joka sai näkyvyyttä myös Ruotsin mediassa, Gandini ja Saleh aloittivat dokumentin kuvaamisen ja vierailivat saarella opastetun matkan ja valikoidun alueellepääsyn kanssa. Ghezali vapautettiin vuonna 2004 ja häntä haastateltiin elokuvaa varten.


title: Japanin kulttuuri

text: Japanin kulttuuri () on monivivahteinen sekoitus omaperäisiä japanilaisia, länsimaisia, kiinalaisia ja korealaisia piirteitä. Aina 1800-luvulle saakka Japaniin vaikuttivat eniten kiinalainen ja korealainen kulttuuri. Ensimmäinen kosketus länsimaihin Japanilla oli 1500-luvulla Nanban-kaupan kaudella, jonka jälkeen maa kuitenkin eristäytyi ulkomaailmasta useaksi vuosisadaksi. 1800-luvun puolivälistä lähtien Japanin modernisoituessa ja teollistuessa länsimaisen kulttuurin vaikutus on näkynyt yhä voimakkaampana.


title: Japanin kulttuuri

text: Japanin kulttuurin kehitystä on edistänyt maan maantieteellinen asema. Suotuisa ilmasto on mahdollistanut suhteellisen suuren väestömäärän ylläpidon. Japanin saaria ympäröivä meri puolestaan on suojannut maata ulkopuolisilta hyökkäyksiltä ja sallinut japanilaisten omaksua ulkopuoliset kulttuurivaikutteet omaan tahtiinsa. Japanin saarten vuoristoisuus on luonut kulttuurieroja maan eri osien välille. Vaikka Japani on suhteellisen homogeeninen yhteiskunta, maassa on muutamia etnisiä vähemmistöjä, joilla on oma kulttuuriperintönsä: Ainujen kulttuuri pohjoisessa ja Ryūkyū-saarten kulttuuri etelässä.


title: Japanin kulttuuri

text: Uskonnoista Japanin kulttuuriin ovat vaikuttaneet maalle alkuperäisen šintolaisuuden lisäksi buddhalaisuus 500-luvulta lähtien, taolaisuus ja kungfutselaisuus, jotka ovat olleet synkretistisessä suhteessa toisiinsa. Kungfutselaisuus on vaikuttanut erityisesti sosiaalisiin suhteisiin ja niiden hierarkkisuuteen. Perinteisen Japanilaisen yhteiskunnan sosiaalisia rakenteita kuvaamaan on kehitetty useita eri käsitteitä. "On" tarkoittaa velkaa, joka yksilöllä on ympäröiviä ihmisiä ja yhteiskuntaa kohtaan, "giri" taas vastavuoroisuuden periaatetta, velvollisuuksia, joita ihmisillä on toisiaan kohtaan. Toisin kuin on, giri voi olla tasavertainen suhde. Näiden vastapuoli, "ninjō", tarkoittaa ihmisen henkilökohtaisia tunteita ja haluja. Samantapainen vastakohta-asettelu on "honne" ja "tatemae": honne tarkoittaa henkilön omia, piilotettuja toiveita ja tunteita ja tatemae, fasadi, ulkopuolisille näytettyjä mielipiteitä ja käytöstä. Yhteiskunnan vaatimuksien ja todellisten tunteiden välinen ristiriita on yleinen aihe esimerkiksi Japanin kirjallisuudessa. Yhteiskunnassa vallitsevaa harmoniaa kuvataan käsitteellä "wa".


title: Japanin kulttuuri

text: Toinen ihmisten välisiä suhteita kuvaava sanapari on "uchi" ja "soto". Uchi tarkoittaa henkilön sisäpiiriä, soto taas ulkopuolisia henkilöitä. Ryhmät eivät ole staattisia, vaan ne vaihtelevat suuresti tilanteesta riippuen: sisäpiiri voi olla oma perhe, yritys tai kaveripiiri. Sisä- ja ulkopiirin ero heijastuu japanin kieleen, jossa on karkeasti jaoteltuna kolme eri kohteliaisuustasoa: sisäryhmälle tai esimerkiksi sosiaalisesti "alemmille" henkilöille puhutaan alimmalla perustasolla, tasavertaisille ulkopuolisille keskimmäisellä, neutraalilla tasolla ja "ylemmille" henkilöille, kuten oppilas opettajalle, työntekijä esimiehelleen tai asiakaspalvelija asiakkaalle kohteliaimmalla keigo-kielellä. Kohteliaisuustasot näkyvät esimerkiksi verbipäätteissä, sanavalinnoissa ja sanoihin liitettävissä kunnioittavissa prefikseissä.


title: Japanin kulttuuri

text: Esimerkiksi japanilaisessa taiteessa näkyviin esteettisiin ideaaleihin ovat vaikuttaneet buddhalaisuus ja Kiinan kulttuuri. Keskeinen ideaali on luontoon perustuva harmonia ja yksinkertaisuus. Tätä kuvaava termi on "wabi-sabi", epätäydellisten, pysymättömien, vaatimattomien ja ei-konventionaalisten asioiden kauneus. Wabi-sabi on läheisesti kytköksissä zen-buddhalaisuuteen ja on näkyvissä esimerkiksi japanilaisessa teeseremoniassa. Toinen merkittävä, nykyäänkin käytössä oleva esteettinen käsite on Edo-kaudella kehittynyt "iki", jonka vastakohta on "yabo". Viime vuosikymmeninä yleistynyttä populaarikulttuurissa näkyvää "söpöyttä" edustavat esimerkiksi Hello Kitty -hahmot, Pikachu tai japanilaisten yhtiöiden ja prefektuurien erityyppiset maskotit.


title: Japanin kulttuuri

text: Brittiläisen antropologin Alan Macfarlanen mukaan Japani on maailman ainoa suuri nykyaikaan säilynyt jakautumaton "ei-akselikulttuuri". Akseliajan käsitteen kehittänyt Karl Jaspers kiinnitti huomiota 700–100-luvuilla eaa. tapahtuneeseen uskonnolliseen ja filosofiseen vallankumoukseen, jossa useat Euraasian alueen ajattelijat loivat jännitteen henkisen ja maallisen välille. Japanissa tällaista muutosta ei koskaan tapahtunut. Japanissa ei ole akselifilosofien luomia vastakkainasetteluja ruumiin ja sielun, ihmisen ja jumalan, kulttuurin ja luonnon, valtion ja yhteiskunnan tai yhteiskunnan ja minuuden välillä samoin kuin muualla maailmassa. Japani on kuitenkin pinnallisesti ottanut vastaan akselifilosofioita, kuten buddhalaisuuden ja kungfutselaisuuden. Sosiologi S. N. Eisenstadtin mukaan "kungfutselaisuuden ja buddhalaisuuden ja myöhemmin länsimaisten ideologioiden muuntuminen Japanissa ... merkitsee akseliuskontojen, -ideologioiden ja kulttuurien murenemista" ja Japani on pikemminkin mukauttanut ulkopuoliset vaikutteet, huomattavimpana buddhalaisuuden, omaan animistiseen perinteeseensä kuin muuttanut radikaalisti alkuperäistä filosofista perustaansa.


title: Japanin kulttuuri

text: Macfarlanen mukaan Japani eroaa tämän vuoksi perustavanlaatuisesti kaikista muista maailman suurista nykykulttuureista. Hän kuvaa Japania siinä mielessä heimoyhteiskunnaksi, että kaikki on riippuvaista toisistaan; ei voida tehdä erotteluja "taiteen", "talouden", "perheen", "politiikan" ja "uskonnon" välille vaan kaikki nämä ulottuvuudet ovat läsnä kaikkialla eri painotuksin. Japanilaisen ajattelun perusyksikkö ei ole länsimaiseen tapaan asia, instituutio tai yksilö vaan "suhde". Logiikka, ajattelu ja moraali ovat tilannesidonnaisia ja muuttuvia: intuitiota, ihmisten välisiä suhteita ja harmoniaa pidetään niitä tärkeämpinä. Erityisen tärkeäksi vaikuttajaksi Japanin kulttuurissa nousee estetiikka, joka on läsnä lukuisissa toiminnoissa. Japanissa ei ole ollut uskoa Jumalaan, jumaliin, länsimaalaistyylisiin henkiin, sieluun, konkreettiseen tuonpuoleiseen, karmaan tai hindulaiseen jälleensyntymään. Macfarlanen mukaan Japani on täydellisen eksistentiaalinen yhteiskunta:


title: Japanin kulttuuri

text: Näiden käsitteiden, piirteiden, japanilaisten ja Japanin kulttuurin mahdollista "ainutlaatuisuutta" ja suhdetta muihin kulttuureihin käsittelevää nationalististakin kirjallisuutta kutsutaan nimellä nihonjinron.


title: Japanin kulttuuri

text:
Heian-kaudella (794 – n. 1190) Japanin taide oli eleganttia ja koristeellista. Palatsien paperisten irtoväliseinien maalauskoristelussa oli profaania maisemataidetta. Myös kirjojen tapahtumia ja muita kertomuksia kuvitettiin hyvin yleisesti. Kuvat olivat väritettyjä tussipiirroksia tai -maalauksia, ja ne edustivat niin sanottua yamato-e-maalausta. Kuvitukset olivat selkeän kertovia ja pelkistetyn koristeellisia. Myös muotokuvat ja eläinkuvat olivat yleisiä, ja niissä viljeltiin Japanin taiteelle tyypillistä satiirista huumoria. Parhaat yamato-e-maalarit kuuluivat Tosa-koulukuntaan. Kamakura-kaudella (n. 1190–1333) taide muuttui kansanomaisemmaksi.
Muromachi-kaudella (n. 1333–1573) maalaustaiteessa vetäydyttiin etsimään romanttissävyistä ihannemaisemaa ja luonnonkokemusta, käyttäen Kiinasta omaksuttua yksiväristä tussimaalaustekniikkaa. Esityksissä oli tavoitteena koruttomuus. Kauden lopulla Kanō-koulukunnan piirissä syntyi yamato-e-tradition pohjalta vastakkainen tyyli, johon yhdistettiin myös zen-maalauksen sävykäs tussitekniikka. Näin saatiin koristeellinen tyyli, jossa käytettiin myös runsaasti kulta- ja hopeaväriä. Tavallisin kuvatyyppi oli "kakemono". Azuchi-Momoyama-kaudella (n. 1573–1614) suosittiin koristeellista Kanō-tyyliä, ja kultavärin käyttö lisääntyi entisestään. Jotkut maalarit pitäytyivät kuitenkin Muromachi-kauden zeniläisessä luonnonnäkemyksessä ja tyylillisessä yksinkertaisuudessa.


title: Japanin kulttuuri

text: Edo-kaudella (n. 1615 – 1866) Tosa- ja Kanō-tyyli säilyivät, ja niiden rinnalle syntyi uusia tyylejä. Näistä yksi oli ukiyo-e-maalaus, joka oli realistista ja kuvasi kansanomaisia aiheita. Tyyli oli alkuna 1800-luvun lopulla Euroopassa merkittävästi vaikuttaneen väripuupiirrostekniikan kehittymiselle. Puupiirrostekniikka oli vanha japanilainen tekniikka, joka oli ollut tyylitellyn kalligrafista. 1700-luvun puolivälissä kehitettiin kaksiväritekniikka ja vähän myöhemmin moniväripainatus, joiden avulla töistä saatiin korostetun hienostuneita. Yleinen aihe olivat pääkaupunki Edon kurtisaanit, mutta myös maisemia kuvattiin. Toisen maailmansodan jälkeen Japanissa on omaksuttu modernistinen ja abstrakti taidekäsitys.


title: Japanin kulttuuri

text: Vanhimpia Japanissa valmistettuja veistoksia ovat esihistoriallisen Jōmon-kauden todennäköisimmin uskonnollisiin rituaaleihin liittyneet dogū-hahmot ja myöhemmin Kofun-kaudella hautakummuille asetetut haniwa-veistokset, jotka esittävät esimerkiksi ihmisiä, hevosia ja rakennuksia. Varsinainen monumentaalinen kuvanveistoperinne alkoi Japanissa buddhalaisuuden saapumisen myötä 500-luvulla. Koska omaa perinnettä ei juuri ollut, kiinalainen ja korealainen veistotaide sekä Intiasta peräisin oleva buddhalainen kuvasto omaksuttiin sellaisinaan. Varhaisessa veistostaiteessa käytettiin materiaalina etenkin pronssia, mutta myös savea ja lakkaa. 700-luvun loppuun mennessä kuvanveisto alkoi saada aiempaa omaperäisempiä muotoja ja helposti saatavilla oleva puu vakiintui käytetyimmäksi materiaaliksi, ainakin osittain šintolaisuuden vaikutuksesta. Nyt luotiin myös ensimmäiset šintolaiset veistokset. Kiveä ei Japanissa juurikaan käytetty.


title: Japanin kulttuuri

text: Japanilaisen kuvanveiston kultakautena on pidetty etenkin Nara-kautta 700-luvulla, jolloin sen tekniikat monipuolistuivat ja kypsyivät Tang-dynastian Kiinan vaikutuksessa. Kauden merkittävimpiin saavutuksiin kuuluu Tōdai-jin temppelin alun perin yli 14 metriä korkea, pronssista valettu suuri Buddha. Heian-kaudella yhteyksien heiketessä Manner-Aasiaan kuvanveisto kehittyi Japanissa muiden taiteenlajien tavoin itsenäisesti. Kauden huomattavin kuvanveistäjä oli 1000-luvulla elänyt Jōchō, joka erikoistui temppeliveistoksiin ja jonka mestariteos on Byōdō-inin uudella yosegi-zukuri-tekniikalla valmistettu Amida Buddhan patsas. Hänen tyyliään jäljiteltiin laajalti. Heian-kautta seuranneella Kamakura-kaudella uudet vaikutteet saivat aikaan Heian-kauden seesteisen mietiskelevää tyyliä realistisemman virtauksen, jonka mestareihin lukeutuivat Kōkei sekä hänen seuraajansa Unkei ja Kaikei. Heitä työllisti eritysesti Naran suurien temppelien rakentaminen uudelleen Genpei-sodan jälkeen. Tämän jälkeen kuvanveisto kuitenkin maneeristui ja keskinkertaistui, suureksi osaksi siihen pidättyvästi suhtautuvan zenbuddhalaisuuden vaikutuksesta.


title: Japanin kulttuuri

text: Japanin avauduttua länteen 1800-luvulla veistostaide ei omaksunut länsimaisia muotoja yhtä menestyksekkäästi kuin muut taiteenlajit. Jotkin kuvanveistäjät, kuten Takamura Kōun, onnistuivat yhdistämään japanilaisen perinteen uuteen länsimaiseen tyyliin. Varsinaisesti nykyaikainen japanilainen veistostaide on kuitenkin kukoistanut vasta 1950-luvulta lähtien. Merkittäviä japanilaisia nykykuvanveistäjiä ovat esimerkiksi Noguchi Isamu ja Nagare Masayuki.


title: Japanin kulttuuri

text: Keramiikka on ollut Japanissa äärimmäisen arvostettu käsityö- ja taidelaji. Toisin kuin useat muut perinteiset taiteet, japanilainen keramiikkaperinne on edelleen innovatiivinen ja keramiikkaa tuotetaan runsaasti: maassa toimii noin 30 000 itsenäistä keraamikkoa. Japanilainen estetiikka, jossa muodon ja lasituksen epäsymmetrisyys ja epätäydellisyys nähdään kiinnostavuutta lisäävinä piirteinä, eroaa länsimaisesta. Keramiikan valmistus aloitettiin Japanissa Jōmon-kaudella radiohiiliajoitusten mukaan noin 12 000 vuotta sitten, mikä tekisi japanilaisesta keramiikasta maailman vanhinta. Rikkaasti koristeltua Jōmon-keramiikkaa seurasivat Yayoi-kaudella yksinkertaisempi tyyli ja Kofun-kaudelta tunnetut haniwa-terrakottaveistokset. 400-luvulta alkaen kehittyi uudenlainen Sueki-keramiikka korealaisesta vaikutuksesta. Ensimmäiset huomattavat kiinalaiset vaikutteet omaksuttiin 700-luvulla. Vaikka japanilaiseen keramiikkaan ovat vaikuttaneet huomattavasti korealainen ja kiinalainen perinne, se on pitkälti säilyttänyt omaperäisyytensä. Aikaisemmasta perinteestä syntyivät keskiajan kuusi tunnettua keramiikkakeskusta, Seto, Tokoname, Echizen, Shigaraki, Tamba ja Bizen, jotka tuottavat kaikki edelleen keramiikkaa.


title: Japanin kulttuuri

text: 1500-luvulta alkaen keramiikka oli Japanissa erityisesti kytköksissä teeseremoniaan, jonka myötä koristellun kiinalaisen keramiikan sijaan vaikutteita otettiin ennemminkin maanläheisemmästä korealaisesta perinteestä. Ensimmäiseksi teeseremoniassa käytettiin Seto-, Shigaraki- ja Iga-keramiikkaa. Seton keraamikot muuttivat tähän aikaan Minon provinssiin ja kehittivät uudentyyppistä, lasitettua Shino- ja Oribe-keramiikkaa – Karatsu-keramiikka vuorostaan nousi maineeseen korealaisten maahanmuuttajien avulla. Myöhemmin teen yhteydessä käytettäväksi vakiintui erityisesti raku-keramiikka. Monivärilasituksen kehittymisen myötä myös värikkäämpi ja koristeellisempi keramiikka nousi vaihtoehdoksi kiotolaisen kyōyakin kautta: sen kehittäjiin lukeutuivat Nonomura Ninsei ja Ogata Kenzan, jotka saivat vaikutteita maalaustaiteesta. Posliinin valmistus Japanissa alkoi 1600-luvulla, ja sen keskuksena toimi erityisesti Aritan alue Kyūshūlla. Posliinia vietiin runsaasti ulkomaille; huomattava vaikutus oli Kakiemon-posliinilla, jota esimerkiksi Delftin ja Meißenin keraamikot jäljittelivät. 1900-luvun nykyaikainen japanilainen taidekeramiikka on pelkkien käyttöesineiden sijaan tuottanut aiempaa veistoksellisempia ja abstraktimpia teoksia.


title: Japanin kulttuuri

text: Japanilaiselle arkkitehtuurille ja muullekin taiteelle keskeinen ajatus on tyhjän tilan käsite ma, joka on kiinteässä yhteydessä šintolaisuuteen. Arkkitehtuurissa ma näyttäytyy esimerkiksi rakennuksen yhdistämisellä ympäröivään luontoon, mikä saadaan aikaan sisä- ja ulkotilan rajojen hämärtämisellä ja rakennuksen liittämisellä osaksi maisemaa. Perinteisesti Japanissa käytetty rakennusmateriaali on ollut puu. Kantavina rakenteina on käytetty puupylväitä, mikä on sallinut sisätilojen joustavan jäsentelyn keveine, siirreltävine seinineen ja parantanut kestävyyttä maanjäristyksissä. Koristelua ei puhdasoppisimmassa perinteisessä arkkitehtuurissa ole juuri suosittu. Rakennusten luonteenomaisia piirteitä ovat olleet vahva suorakulmaisuus ja katon, yleensä harjakaton, dominoiva asema visuaalisena elementtinä.


title: Japanin kulttuuri

text: Japanilaiseen arkkitehtuuriin on vaikuttanut erityisesti kiinalainen arkkitehtuuri, joka on japanilaista arkkitehtuuria koristellumpaa. Kiinalainen muotokieli on voimakkaimmillaan buddhalaisessa arkkitehtuurissa, joka sai alkunsa uskonnon saapuessa maahan 500-luvulla. Varhaisiin merkittäviin buddhalaisiin rakennuskomplekseihin kuuluvat Japanin vanhin buddhalainen temppelialue Hōryū-ji 600-luvun alusta ja 700-luvun Tōdai-ji. Buddhalaisissakin temppeleissä arkkitehtuuria, esimerkiksi rakennusten sijoittelua, kuitenkin muunnettiin japanilaiseen makuun sopivaksi. Šintolainen pyhäkköarkkitehtuuri vuorostaan syntyi japanilaisesta perinteestä, omaksuen kuitenkin joitakin piirteitä buddhalaisesta arkkitehtuurista. Sen perusyksikköjä ovat pilareille nostettu puurakennus, jossa on harjakatto, ja torii-portti. Heian-kaudelta lähtien Japanin arkkitehtuuri jakautui monien muiden taiteenlajien tavoin kiinalaiseen ja japanilaiseen tyyliin: kiinalaisvaikutteiseen julkiseen arkkitehtuuriin ("hare") ja epämuodollisempaan, pelkistetympään japanilaistyyppiseen asuinarkkitehtuuriin ("ke").


title: Japanin kulttuuri

text: Japanilaisen asuinarkkitehtuurin klassinen tyylisuunta on Heian-kauden alussa uskonnollisesta arkkitehtuurista kehittynyt yläluokan shinden-zukuri. Myöhempää asuinarkkitehtuuria ennakoineelle tyylille luonteenomaisia piirteitä ovat horisontaalisuus, geometriset muodot ja šintolaiseen estetiikan mukainen luonnonmateriaalien käyttö. Myöhemmin kehittyi sotilasluokan nousun ja teeseremonian suosion myötä syntynyt shoin-zukuri, johon kuuluu virtaava, siksakissa etenevä sisätila, joka maksimoi näkymän rakennusta ympäröivään puutarhaan. Tavallisen kansan asuminen oli hienosäädetty ympäristön olosuhteisiin sopivaksi, ja maaseudulla rakennuksiin kuului usein maalattiainen työskentelyalue ja maasta nostettu puinen asuintila. Kaupungeissa vaurastuvan kauppiasluokan rakentaminen alkoi Edo-kauden aikana vähitellen saada piirteitä yläluokan shoin-tyylistä, kuten tatamien ja tokonoma-syvennyksen käytön, ja kehittyi nykyäänkin tunnetuksi perinteiseksi japanilaiseksi asuinarkkitehtuuriksi. Sen keskeisiä piirteitä ovat sisätilojen muunneltavuus, hillityn hienostunut estetiikka (shibui), murrettu värimaailma, tatamit, shōji-liukuovet, byōbu-sermit, futon-vuode ja tokonoma. Sisätiloissa ei käytetä kenkiä, jotka jätetään alemmalla tasolla olevaan eteiseen, ja tuolien sijaan istutaan tatamilla. Rakennuksen toimivuuden on Japanissa pääasiassa määritellyt sen käytännöllisyys kesän kuumassa säässä, ei talven kylmyydessä.


title: Japanin kulttuuri

text: Japanin modernisoituessa 1800-luvun jälkipuoliskolla maahan omaksuttiin länsimainen arkkitehtuuriperinne. Valta-asema arkkitehtuurissa siirtyi mestaripuusepiltä valtiolle ja eurooppalaisille insinööri- ja arkkitehtineuvonantajille. Uuden, nykyaikaisen Japanin rakennustaide ilmeni esimerkiksi Thomas Watersin johtamassa Tokion Ginzan alueen uudelleenrakentamisessa 1870-luvulla, mikä aloitti punatiilen käytön aikakauden mutta merkitsi myös perinteisen rakennustaidon taantumista. Merkittäviin eurooppalaisen arkkitehtuurin omaksuneisiin varhaisiin japanilaisarkkitehteihin kuuluivat Tokion rautatieaseman suunnitellut Tatsuno Kingo ja Akasakan palatsin suunnitellut Katayama Tōkuma. Toisen maailmansodan jälkeen krooninen asuntopula sai aikaan rakennustuotannon koneellistumisen ja perinteisen arkkitehtuurin katoamisen käsityön jäädessä tarpeettomaksi. Puurakennusten osuus maan rakennustuotannosta putosi vuoden 1963 86,2 prosentista 46,3 prosenttiin vuonna 1983. Japanin sodanjälkeistä, modernia julkista arkkitehtuuria ovat hallinneet kansainvälisen koulutuksen saaneet arkkitehdit, joista merkittävimpiin kuuluvat Kenzō Tange, betoninkäytöstään tunnetuksi noussut Tadao Andō sekä Fumihiko Maki.


title: Japanin kulttuuri

text: Aasian mantereelta saapui Japaniin erilaisia musiikkiperinteitä ja soittimia jo hyvin varhain, viimeistään 400-luvulla. Tiedot 700-lukua edeltävästä musiikista perustuvat kuitenkin lähes kokonaisuudessaan arkeologiaan. Korean kautta omaksuttiin keskiaasialaisia vaikutteita sisältänyt gigaku-musiikkiteatteri ja Kiinasta kansanomainen sangaku-musiikkiteatteri, joka kehittyi Japanissa myöhemmin sarugakuksi. Termi gagaku käsittää taas laajimmassa merkityksessään lähes kaiken keisarillisen hovin musiikin, jossa on vaikutteita lukuisista eri aasialaisista perinteistä. Gagakuun kuuluu seremoniallista musiikkia, viihdemusiikkia, konserttikappaleita ja tanssien säestysmusiikkia. Gagaku on säilynyt nykypäivään saakka. Sen eri lajityypeille on omanlaiset orkesterinsa ja soittimensa, joihin kuuluu lyömäsoittimia (dadaiko), kielisoittimia (wagon-koto, sō-koto, biwa) ja puhaltimia (hichiriki, kagurabue, komabue, ryūteki ja shō). Gagaku on puhtaasti instrumentaalista, mutta myös hovin vokaalimusiikkia (saibara ja rōei) on säilynyt. Myös buddhalaisella resitaatiolla (shōmyō) oli huomattava merkitys musiikin kehitykselle. Siitä sai alkunsa heikyoku-balladilaulanta, jossa kiertelevät sokeat munkit lauloivat sankarieepoksia biwan säestyksellä.


title: Japanin kulttuuri

text: Edo-kaudella kehittyi kolme tärkeää soitinta: koto, shakuhachi ja shamisen. Kotolle alkoi muodostua oma ohjelmistonsa 1600-luvun puoliväliin mennessä ja se nousi erityisesti kaupunkien kauppiasluokan suosioon. Kiinasta Ryūkyūsaarten kautta saapunut shamisen korvasi vuorostaan raskaamman biwan ja se on bunraku- ja kabuki-teatterien sekä geishojen tärkein soitin. Shakuhachi on taas bambuhuilu, jonka nykyistä muotoa alkoivat käyttää 1600-luvulla zenbuddhalaiset munkit ja jota käytetään nykyään myös kansanmusiikissa. Japanilainen kansanmusiikki (min'yō) on monipuolista ja vanhaa. Perinteisiä kansanmusiikissa käytettyjä soittimia ovat sivulta puhallettavat bambuhuilut ja erilaiset lyömäsoittimet.


title: Japanin kulttuuri

text: Japanilaisen perinteisen musiikin laajasta kirjosta huolimatta useita yhdistäviä tekijöitä voidaan löytää: tyhjän tilan käsite ma ulottuu myös musiikkiin taukojen ja joustavan tahdistuksen kautta, käytetty sävelasteikko on pääosin pentatoninen, soittajien esiintymistapaa pidetään tärkeänä ja polyfoniaa ei erityisesti hyödynnetä. Tahdit ovat yleensä 2/4- tai 6/8-iskuisia mutta elastisia: hovimusiikissa tahti voi olla äärimmäisen hidas ja usein tahtia ei ole lainkaan. Japanilaisessa musiikissa ei ole länsimaisesta klassisesta taidemusiikista poiketen painotettu sävelten "puhtautta" ja myös lauluääni on usein vähemmän "puhdas".


title: Japanin kulttuuri

text: Japanin avautuminen länteen merkitsi vallankumousta myös maan musiikkielämälle. Klassisesta länsimaisesta musiikista tuli keskeinen osa musiikkikoulutusta ja Japanista on tullut useita taitavia ja kansainvälisesti tunnettuja taidemusiikin soittajia, säveltäjiä ja kapellimestareita. Myös länsimainen ooppera nousi suosituksi. Enka-balladi kehittyi 1900-luvun alkupuolella ja oli erityisen suosittu genre toisen maailmansodan jälkeen. 1960-luvulla syntyi The Beatlesin ja The Rolling Stonesin musiikin innoittamana Group Sounds -genre, jonka suosituimpia edustajia olivat The Tigers ja The Spiders. Seuraavalla vuosikymmenellä menestyivät rock ja idolit, joita syntyi ja katosi 1970- ja 1980-luvuilla satamäärin. 1980-luvulla elektropop-yhtye Yellow Magic Orchestra saavutti myös kansainvälistä menestystä. Kevyt, levy-yhtiöiden ja tuottajien hyödyntämä J-pop hallitsi listoja 1990-luvulla. Nykyisin kaikki kuviteltavissa olevat populaarimusiikin lajityypit ovat edustettuina Japanissa: rock (J-rock), pop (J-pop), hip hop, metalli, ska (J-ska), jazz, reggae ja niin edelleen. Viime vuosien suosittuja artisteja ja yhtyeitä ovat olleet esimerkiksi Ayumi Hamasaki, Kumi Kōda, Morning Musume, Dragon Ash, Mai Kuraki, BoA, Glay ja Hikaru Utada, jonka debyyttialbumi "First Love" myi lähes kahdeksan miljoonaa kappaletta. HMV-ketju on laatinut luettelon Japanin kaikkien aikojen suosituimmista populaarimusiikin artisteista ja sen kärjessä ovat poprockyhtye Southern All Stars, Yellow Magic Orchestra, Yumi Matsutōya, Happy End ja enkalaulaja Hibari Misora.


title: Japanin kulttuuri

text: Japanissa harjoitetaan modernin tanssin rinnalla lukuisia erilaisia perinteisen tanssin muotoja. Perinteisessä japanilaisessa tanssissa liikkeet ovat suhteellisen rajoitettuja, muun muassa puvustuksen vuoksi: jalkoja ei juuri nosteta maasta, vartalo pidetään suorana ja eleitä esitetään käsillä. Kasvoilla ei yleensä ilmehditä. Naamioiden käyttö tanssissa on myös vaikuttanut näihin piirteisiin. Varhaisimmat japanilaiset tanssit olivat šintolaisia kagura-rituaalitansseja, joiden päätarkoitus oli puhdistautuminen. Ensimmäinen naamiotanssin genre, gigaku, tuotiin Japaniin Koreasta 600-luvun alussa. Gigaku käsitteli buddhalaisia teemoja. Seuraavien vuosisatojen aikana Manner-Aasiasta tuotiin useita eri tanssilajeja, jotka tunnetaan yleiskäsitteellä bugaku ja joita esitettiin hovissa, pyhäköissä ja luostareissa. Hovista levinneet tanssimuodot vaikuttivat erityisesti japanilaisiin festivaalitansseihin. 1300-luvulla aiemmasta tanssiperinteestä syntyi nō-teatteri, jossa tanssi on keskeisessä osassa. Kabuki-teatteri, joka lainasi tanssinsa nōn lisäksi esimerkiksi Edon festivaaleilta ja kurtisaaneilta, syrjäytti nōn suosiossa Edo-kauden aikana.


title: Japanin kulttuuri

text: 1800-luvulta lähtien länsimainen tanssiperinne on omaksuttu Japaniin perinteisten tanssien rinnalle. Yläluokan salonkitanssiharrastus alkoi vuonna 1883 avatussa Rokumeikanissa. Ammattimainen baletin esittäminen aloitettiin vuonna 1911 avatussa keisarillisessa puutarhateatterissa italialaisessa ohjauksessa ja nykytanssin esittäminen seuraavien vuosikymmenien aikana. Japanilainen nykytanssi saavutti 1970-luvulla aiempaa omaperäisempiä muotoja, joihin kuuluu huomattavimpana Hijikata Tatsumin aloittama ankoku butō.


title: Japanin kulttuuri

text: Perinteistä japanilaista teatteria ei ole tarkoitettu luettavaksi vaan esitettäväksi ja nähtäväksi. Japanissa on neljä klassista teatterimuotoa. Niistä vanhimmat, nō ja kyōgen, syntyivät 1300-luvulla, vaikka erilaista viihdettä esitettiinkin jo vuosisatoja aiemmin. Nōn pioneereja olivat Kan'ami, joka loi teatterimuodon yhdistämällä sarugaku-musiikkiin kusemai-tanssia, ja hänen poikansa Zeami Motokiyo, joka jatkoi isänsä työtä vahvasti zenbuddhalaisessa ympäristössä. Nō-tekstit ovat lyhyitä, näyttelijät naamioituja ja samankaltaista kaavaa noudattavat esitykset äärimmäisen vähäeleisiä, tyyliteltyjä ja symbolismiin nojautuvia. Koomisia kyōgen-näytelmiä esitettiin alun perin nō-näytelmien lomassa. Ne rakentuvat kahden päähenkilön varaan ja niitä esitetään vähin lavastein ilman naamioita. Monissa tapauksissa klassinen teatteri on säilyttänyt muotonsa huomattavan samankaltaisena usean vuosisadan ajan.


title: Japanin kulttuuri

text: 1600-luvulla suosituiksi viihdemuodoiksi kehittyivät kabuki-teatteri ja bunraku-nukketeatteri. Bunraku syntyi Osakassa romanttisen jōruri-balladin, nukkejen ja shamisen-musiikin yhdistyessä. Sitä kehittivät erityisesti laulaja Takemoto Gidayū ja näytelmäkirjailija Chikamatsu Monzaemon. Kabuki sai alkunsa naisryhmien kiertävistä revyytyylisistä esityksistä, mutta vähitellen näyttelijöiksi vakiintuivat miehet, jotka esittävät sekä nais- että miesrooleja. Kabuki-näytelmässä liike ja musiikki ovat tärkeässä asemassa. Näyttelijöiden äänet ovat keinotekoisen korkeita, eleet liioiteltuja ja puvut ylellisiä. Kabukiin kuuluu myös innovatiivinen, kehittynyt lavastetekniikka.


title: Japanin kulttuuri

text: Kabuki vaikutti suuresti japanilaisen modernin teatterin syntyyn ja on edelleen suosittua. Yleistermi uudemmalle, länsimaalaisvaikutteiselle realistiselle nykyteatterille on shingeki, "uusi teatteri". Siitä ja kabukista saivat vaikutteita kaksi muuta genreä, naisnäyttelijöitä käyttänyt shinpa ja nykyisin jo kadonnut shinkokugeki. 1960-luvulla syntyi vuorostaan angura-teatteri, joka tunnetaan nykyisin shōgekijō-liikkeenä ("pieni teatteri"). Näytelmäkirjailijan rooli on ollut muita vahvempi shingeki-teatterissa ja useat kuuluisat romaanikirjailijat ovat laatineet shingeki-näytelmiä. Toisen maailmansodan jälkeen näytelmäkirjallisuuden voimakas kasvu sai aikaan puhdasoppisen modernin teatterin vallankumouksen: nuoret kirjailijat rikkoivat aiemman psykologisen, realistisen draaman käytäntöjä ja loivat uudenlaista estetiikkaa sekä aiempaa monimutkaisempia juonia, joissa fantasia sekoittui todellisuuteen. Myöhemmillä näytelmäkirjailijoilla on ollut kevyempi lähestymistapa ja 1990-luvulla teatteria on kritisoitu tukeutumisesta viihteelliseen ohjelmistoon. Japanilainen nykyteatteri on pitkälti säilyttänyt perinteisen teatterin kiinnostuksen asentoihin ja visuaalisuuteen.


title: Japanin kulttuuri

text: Japanin ensimmäiset elokuvat valmistuivat aivan 1800-luvun lopussa. Varhaisimmat teokset olivat katuelämää kuvaavia dokumentteja ja geishojen tanssiesityksiä. Teatterin ja elokuvan raja oli häilyvä: suuri osa elokuvista kuvasi kabuki-esityksiä ja mykkäelokuvien kertojilla (benshi) oli huomattava asema. Parhaat kertojat olivat elokuvatähtien kaltaisia kuuluisuuksia ja he katosivat vasta äänielokuvan myötä 1930-luvulla. Maan elokuvateollisuus kasvoi kaupungistumisen ja massakulttuurin syntymisen myötä huomattavasti ja tuotti 1920-luvun lopun ja toisen maailmansodan välissä yli kymmenen tuhatta pitkää elokuvaa. Lyhyt iloinen 1920-luku päättyi Kantōn suureen maanjäristykseen, jonka jälkeen yleisö alkoi suosia vakavampia aiheita: historiallista draamaa ja romantiikkaa. Lamavuosina ohjaajat ryhtyivät käsittelemään erityisesti alemman keskiluokan ja työväestön sekä japanilaisen naisen ahdinkoa. Sodan alettua elokuva valjastettiin propagandan palvelukseen.


title: Japanin kulttuuri

text: Japanilaisen elokuvan kulta-aikaa oli 1950-luku. Akira Kurosawa teki ensimmäiset elokuvansa 1940-luvulla ja voitti Venetsian elokuvajuhlien hopeisen leijonan teoksellaan "Rashōmon" (1950). Muita hänen mestariteoksiaan ovat "Shichinin no samurai" vuodelta 1954 ja "Ikiru", sotaa edeltävän draaman humanismia ja realismia jatkava teos vuodelta 1952. Kenji Mizoguchi aloitti vuorostaan työskentelyn jo 1920-luvulla kuvaten erityisesti naisten kohtaloa – hänen tunnetuin teoksensa on myös hopeisen leijonan voittanut "Ugetsu monogatari". Kaikkein merkittävimpänä ohjaajana monet pitävät kuitenkin Yasujirō Ozua, joka loi minimalistisia kuvauksia japanilaisesta perheestä. Hänen tunnetuimpiin ohjauksiinsa kuuluu keskimääräisen perheen hajoamista kuvaava hiljainen, eleginen tarina "Tōkyō monogatari" vuodelta 1953. 1960-luvulla television yleistymisen myötä elokuvan merkitys väheni ja lippumyynti laski viidesosaan huippuluvuistaan. Kallimman tuotannon korvasivat gangsterit, teinielokuvat, hirviöteemat ja pehmoporno. Japanilaisen elokuvan ovat pitäneet elinvoimaisena erityisesti itsenäiset ohjaajat, kuten Nagisa Ōshima, Shōhei Imamura ja Jūzō Itami.


title: Japanin kulttuuri

text: Japanilaisella kirjallisuudella on pitkät perinteet. Vanhin säilynyt japaniksi kirjoitettu teos on Kojiki (712). Ensimmäinen hiraganalla kirjoitettu säilynyt kirja on Ki no Tsurayukin "Tosa nikki" (935). Japanin kirjallisuus nousi kukoistukseensa Murasaki Shikibun 1000-luvulla kirjoittaman "Genjin tarinan" myötä. Kirjaa on sanottu maailman ensimmäiseksi romaaniksi. Nykykirjailijoista tunnetuin lienee nobelisti Kenzaburo Oe. Japanilaisen runouden tunnetuimpia muotoja ovat määrämuotoiset tanka (短歌) ja haiku (俳句).


title: Japanin kulttuuri

text: Nobelin kirjallisuuspalkinto on mennyt kaksi kertaa Japaniin, ensi kerran vuonna 1968, jolloin palkinnon sai Yasunari Kawabata. Kawabatan romaaneista tunnetuimpia ovat "Lumen maa", "Tuhat kurkea" ja "Vuoren jyly".


title: Japanin kulttuuri

text: Japanilainen sarjakuva, manga, muodosti lähes 40 prosenttia kaikista Japanissa julkaistuista painotuotteista vuonna 2002. Manga voi käsitellä lähes mitä tahansa aihetta ja sitä on saatavilla lähes kaikille ikäryhmille ja yhteiskuntaluokille suunnattuna. Suuri osa Japanissa tehdyistä animaatioista ja televisiotuotannoista pohjautuu mangaan. Moderni manga syntyi toisen maailmansodan jälkeen länsimaisen sarjakuvaperinteen ja japanilaisten puupiirrosten fuusiona. Keskeinen rooli mangan (ja animen) kehityksessä ja yleistymisessä oli Osamu Tezukalla, joka toi japanilaiseen sarjakuvaan elokuvatyyppisen kerronnan. Tezukan tärkeimpiin töihin kuuluu esimerkiksi "Tetsuwan Atom". Monet tärkeät mangakat aloittivat luomalla realistista ja synkkäsävyistä gekigaa, joka kukoisti 1950-luvulla.


title: Japanin kulttuuri

text: Manga jaetaan usein ryhmiin kohderyhmän tai aiheen mukaan. Mangan suosituin alalaji on huumoria ja toimintaa sisältävä, pojille suunnattu shōnen-manga. Yksi merkittävimmistä shōnen-lehdistä on "Shōnen Jump" yli kolmen miljoonan kappaleen levikillään. Tytöille suunnattua sarjakuvaa kutsutaan shōjo-mangaksi, jonka tyypillisiä piirteitä ovat esimerkiksi melodramaattiset romanssit ja hahmojen liioitellun suuret silmät. Shōjon 1970-luvulla aloittanut naispiirtäjäsukupolvi vapautti sarjakuvakerronnan nelikulmaisista, riviin asetetuista ruuduista. Naismangakat avasivat myös homoseksuaalisen rakkauden shōnen’ai-genren, josta kehittyi yksi tytöille suunnatun mangan keskeisimmistä aiheista. Shōnen-ain seksuaalisesti peittelemättömämpi vastine tunnetaan yaoina, vastaava tyttörakkauden genre taas on shōjoai. Aikuisille suunnatun mangan markkinat ovat Japanissa suunnilleen yhtä suuret kuin nuorten markkinat: naisille suunnattu manga tunnetaan nimellä josei ja miehille suunnattu nimellä seinen.


title: Japanin kulttuuri

text: Dōjinshi on yksityisesti kustannettua, päämarkkinoiden ulkopuolista mangaa, hentai vuorostaan pornografista mangaa, joka voi olla hetero- tai homoseksuaalista (yaoi ja lesborakkaus yuri). Manga on myös toiminut usein yhteiskunnallisen kritiikin välineenä ja viime vuosina ottanut myös pilapiirroksen roolin kriittisenä taidemuotona.


title: Japanin kulttuuri

text: Japanilainen puutarha poikkeaa huomattavasti länsimaisesta. Perinteinen puutarha rakennetaan kuvaamaan luonnon eri puolia ja sen onkin tarkoitus näyttää mahdollisimman luonnolliselta. Se liittyy kiinteästi taloon ja on rajattu, yksityinen alue. Vesi on olennainen elementti, ja yleensä jokaisessa puutarhassa onkin allas tai lampi ja mieluusti virtaavaa vettä. Vesi liitetään aina kiviin, jotka valitaan muotonsa ja rapautuneisuutensa perusteella ja asetellaan puutarhaan huolellisesti. Ihmisen valmistamia esineitä käytetään mahdollisimman vähän. Kukkia ei myöskään juuri suosita: niiden sijaan väriä puutarhalle antavat kukkivat puut tai pensaat.


title: Japanin kulttuuri

text: Vehreälle puutarhalle vastakohdan muodostaa zen-kivipuutarha eli karesansui, jossa ei ole juuri lainkaan kasveja vaan usein pelkkä kivisommitelma. Toisin kuin kierreltävät kävelypuutarhat, karesansui on yleensä tarkoitettu vain katseltavaksi. Tunnetuimpiin kivipuutarhoihin kuuluu Kioton Ryōan-jin temppelin puutarha 1500-luvulta, staattisen ja rauhallisen "tyhjän puutarhan" huippuesimerkki. Puutarhassa on viisi sammalsaarekkeilla lepäävää kiviryhmää, joita ympäröi sora ja kulunut muuri. Puutarha on luonteeltaan abstrakti eivätkä kiviasetelmat symboloi mitään todellisia luonnonmuotoja. Teepuutarhaan kuuluvat vuorostaan bambuaita, kivialtaat, polut ja sammaloituneet kivet sekä rustinen, puutarhan mukana elävä niukka teehuone.


title: Japanin kulttuuri

text: Pienoispuut eli bonsait edustavat samantyyppistä, muokattua luontoa. Bonsaitaide on alun perin kotoisin Kiinasta ja sitä on harjoitettu Japanissa jo 1100-luvulta lähtien. Bonkei tarkoittaa vuorostaan kokonaista pienoismaisemaa. Kukkienasettelun eli ikebanan tarkoituksena on taas muotoilla elävä kukka-asetelma, joka tuo esiin luonnon parhaat puolet. Se sai alkunsa buddhalaisten munkkien symbolisista uhrikukka-asetelmista. Kuten kuvanveisto, klassinen ikebana noudattelee erilaisia sommittelusääntöjä ja suosii muun japanilaisen estetiikan tavoin epäsymmetriaa. Modernilla ikebanalla on ympäristötaiteen piirteitä. Ikebana on nykyäänkin elävä ja suosittu taidelaji.


title: Japanin kulttuuri

text: Perinteisiä japanilaisia vaatteita:


title: Golaghat

text: Golaghat on kaupunki Intiassa, Assamin osavaltiossa. Se on Golaghatin piirikunnan pääkaupunki. Golaghatin kaupungissa asuu 33 064 ihmistä, piirikunnassa yli yhdeksän miljoonaa. Piirikunnan asukkaista 85 % on hinduja.


title: Golaghat

text: Kaupungin nimi tarkoittaa jokilautan satamassa sijaitsevaa kauppapaikkaa. Nykyinen kauppala on syntynyt Dhansiri-joen varrelle 1900-luvun puolivälissä. Arkeologisista jäänteistä nähdään, etät jokilaaksossa on ollut asutusta 400-luvulta asti.


title: Golaghat

text: Golaghatin lähellä sijaitsee UNESCOn maailmanperintöluetteloon kuuluva Kazirangan kansallispuisto.


title: Salva Ballesta

text: Salvador Ballesta Vialcho eli Salva Ballesta (s. 22. toukokuuta 1975 Zaragoza, Zaragozan maakunta, Espanja) on espanjalainen jalkapallovalmentaja ja entinen pelaaja. Hän oli pelipaikaltaan hyökkääjä. Salva valmentaa tällä hetkellä Espanjan neljänneksi korkeimmalla sarjatasolla pelaavaa Atlético Malagueñoa.


title: Salva Ballesta

text: Salva edusti urallaan kaikkiaan kuutta eri seuraa Espanjassa. Hän pelasi myös yhden kauden Englannissa Boltonin joukkueessa. Salva voitti Espanjan pääsarjamestaruuden Valencian riveissä kaudella 2001–2002. Pelatessaan Racing Santaderissa kaudella 1999–2000 Salva voitti Espanjan pääsarjan maalikuninkuuden 27 maalilla. Seuraavalla kaudella hän voitti toiseksi ylimmän sarjatason maalipörssin 21 osumallaan pelatessaan Atlético Madridissa. Salva pelasi neljä ottelua Espanjan A-maajoukkueessa.


title: Salva Ballesta

text: Salva päätti pelaajauransa kesällä 2010, minkä jälkeen hän toimi Málagan juniorivalmentajana. Helmikuussa 2013 hänet nimitettiin Celta Vigon pääsarjajoukkueen apulaisvalmentajaksi. Nimitys peruttiin vain joitakin päiviä myöhemmin joukkueen kannattajien jyrkän vastustuksen vuoksi. Syynä tähän oli Salvan maine äärioikeiston tukijana. Saman vuoden heinäkuussa hänestä tuli Málagan B-joukkueen, Atlético Malagueñon, päävalmentaja.


title: Salva Ballesta

text: Jalkapallokenttien ulkopuolella Salva on tullut tunnetuksi lentoharrastuksestaan sekä isänmaallisuudestaan. Salva on ajoittain ottanut julkisuudessa voimakkaasti kantaa poliittisiin kysymyksiin ja häntä on pidetty Espanjan entisen diktaattorin Francisco Francon ihailijana ja hänet on myös liitetty joidenkin äärioikeistolaisten ryhmien toimintaan. Salva ei ole julkisesti ilmaissut tukeaan millekään ryhmittymälle, mutta on jatkuvasti arvostellut maan vasemmistopoliitikkoja sekä vastustanut Espanjan itsehallintoalueiden irtaantumispyrkimyksiä. Esimerkiksi helmikuussa 2007 Salva otti voimakkaasti kantaa Barcelonassa pelanneen Oleguerin kirjoittamaan lehtiartikkeliin, jossa Oleguer kritisoi ETA-vangin vapauttamatta jättämistä ja kyseenalaisti Espanjan aseman oikeusvaltiona. Oleguer on tullut tunnetuksi poliittisesti aktiivisena urheilijana, joka on puhunut julkisesti muun muassa Katalonian ja Baskimaan itsenäisyyden puolesta. Omassa vastalauseessaan Salva ilmoitti ”kunnioittavansa koiranpaskaakin enemmän [kuin Olegueria]”.


title: Grenadiini

text: Grenadiini on granaattiomenan siementen kuorikerroksista puristettua alkoholitonta siirappimaista mehua eli sokeripitoista liuosta, jota on saatavana ainakin punaisen ja vihreän värisenä. Sitä käytetään juomasekoituksiin maun ja värin antamiseen. Grenadiinia myydään hyvinvarustetuissa elintarvikeliikkeissä ja Alkossa.


title: Kaarlo Emil Kivirikko

text: Kaarlo Eemeli Kivirikko (sukunimi vuoteen 1906 Stenroos; 28. tammikuuta 1870 Helsinki – 26. huhtikuuta 1947) oli ennen muuta professorin arvon saanut lintutieteilijä ja filosofian tohtori, mutta sen ohessa myös taitava lintujen täyttäjä. Hänet tunnettiin kyvystään sijoittaa täytetty eläin luontevaan pienympäristöön ja loihtia siten katsojan eteen poikkeuksellisen aidonoloinen tilannekuva.


title: Kaarlo Emil Kivirikko

text: Kivirikon vanhemmat olivat rakennusmestari August Stenroos ja Agatha Charlotta Corzard. Hän pääsi ylioppilaaksi vuonna 1889 ja valmistui filosofian kandidaatiksi 1892, lisensiaatiksi 1898 ja tohtoriksi 1900. Kivirikko teki tutkimusmatkat Vienan Karjalaan ja Vienanmerelle 1894 sekä Transkaspiaan, Turkestaniin ja Siperiaan 1896.


title: Kaarlo Emil Kivirikko

text: Kivirikko oli Sortavalan reaalilyseon luonnonhistorian ja maantieteen lehtorina sekä Sortavalan seminaarin luonnonhistorian ja kemian opettajana 1899–1905. Hän toimi Helsingin suomalaisen normaalilyseon luonnonhistorian ja maantiedon vanhempana lehtorina vuodesta 1905 sekä yliopettajana vuosina 1911–1938. Hän kirjoitti eläin- ja kasvitieteen oppikirjoja. Hän paranteli Aukusti Juhana Melan "Suomen luurankoiset" -teosta laajentamalla ja toimittamalla kirjan toisen painoksen vuonna 1909. Kivirikko kirjoitti laajan kaksiosaisen teoksen "Suomen linnut" vuosina 1926–1927. Nuorena Kivirikko tutki myös vesiäyriäisiä.


title: Kaarlo Emil Kivirikko

text: Kivirikko toimi Luonnon Ystävän päätoimittajana 1921–1925, Maapallon eläimistön päätoimittajana sekä Suomen Lintutieteellisen Yhdistyksen puheenjohtajana 1926–1936. Hän sai professorin arvon vuonna 1930.


title: Kaarlo Emil Kivirikko

text: Helsingin yliopisto ylläpitää Kivirikon lintukokoelmaa Viikin C-talossa. Edustettuna on lähes koko Suomen pesimälinnusto ja lisäksi kymmeniä muita lintulajeja sekä kolmisenkymmentä nisäkäslajia.


title: Geraldine Hughes

text: Geraldine Hughes (s. 1970 Belfast) on pohjoisirlantilainen näyttelijä, joka on esiintynyt televisiossa, elokuvissa ja teatterissa. Hänen tunnetuin roolinsa lienee Marie vuonna 2006 ilmestyneessä "Rocky Balboa" -elokuvassa.


title: Juristi

text: Juristi (, ’oikeustieteet’) eli lakimies on ylemmän oikeustieteellisen korkeakoulututkinnon suorittanut oikeustieteilijä. Suomessa ylempi oikeustieteellinen tutkinto on nykyisin nimeltään oikeustieteen maisterin tutkinto. Aikaisempia tutkintoja ovat olleet oikeustieteen kandidaatti ja molempain oikeuksien kandidaatti ("iuris utriusque candidatus"); ”molemmat oikeudet” tarkoittaa roomalaista oikeutta ja kanonista oikeutta.


title: Juristi

text: Juristit toimivat yleensä tuomareina, virkamiehinä tai asianajajina. Myös elinkeinoelämä työllistää suuren määrän juristeja.


title: Juristi

text: Perinteisesti poliitikoiksi on valikoitunut juristeja. Suomen presidenteistä Ståhlbergilla, Svinhufvudilla, Rytillä, Paasikivellä, Kekkosella, Halosella ja Niinistöllä on ollut juristin koulutus.


title: Juristi

text: Muiden maiden johtajista esimerkiksi Jawaharlal Nehru, Konrad Adenauer, Kurt Georg Kiesinger, Olof Palme, Fidel Castro, Slobodan Milošević, Bill Clinton, Richard Nixon, Gerald Ford, Nicolas Sarkozy, Tony Blair, Nelson Mandela, Mihail Gorbatšov, Vladimir Putin, Dmitri Medvedev ja Barack Obama ovat olleet koulutukseltaan juristeja.


title: Sukupuolineutraali kielenkäyttö

text: Sukupuolineutraali kielenkäyttö on kieltä, joka ei ole seksististä. Suomen kielen lautakunta on antanut suosituksen sukupuolineutraalin kielenkäytön edistämiseksi.


title: Sukupuolineutraali kielenkäyttö

text: "Aamulehti" ilmoitti syyskuussa 2017 pyrkivänsä sukupuolineutraaliin kielenkäyttöön. Lehti ilmoitti luopuvansa muun muassa nimikkeistä puhemies, lautamies, luottamusmies ja palomies.


title: Kansainvälisesti tärkeä lintualue

text: Kansainvälisesti tärkeä lintualue eli Important Bird and Biodiversity Area (IBA) on BirdLife Internationalin perustama hanke, jossa tunnistetaan ja suojellaan tärkeitä lintukohteita. IBA-alueita on määritelty noin 10 000, ja alueista 100 sijaitsee Suomessa.


title: Kansainvälisesti tärkeä lintualue

text: IBA-alueet määritellään kansainvälisesti hyväksyttyjen kriteerien mukaan. IBA-alueen tulee täytyy yksi kolmesta seuraavista vaatimuksista.


title: Kansainvälisesti tärkeä lintualue

text: Suomen tärkeät lintualueet eli Finnish Important Bird Areas (FINIBA) ovat kansallisesti tärkeitä lintualueita Suomessa. Niitä on yhteensä 411 ja kaikki Suomen 97 IBA-aluetta kuuluu niihin. Suomessa hanketta tekee BirdLife Suomen ohella yhteistyönä Suomen ympäristökeskus. Yksittäisten laskijoiden lisäksi aineistoa on saatu muun muassa Metsähallitukselta ja Luonnontieteelliseltä keskusmuseolta.


title: Japanin talousihme

text: "Japanin talousihme" tai "Japanin ihme" on termi jolla kuvataan Japanin vahvaa taloudellista nousua toisen maailmansodan jälkeen aina 1980-luvun loppuun asti.


title: Japanin talousihme

text: Japani oli sodan jälkeen raunioina ja yhdysvaltalaisten miehitysjoukkojen hallinnassa. Japanista alettiin kehittää länsityylistä demokratiaa. Maa alkoi kuitenkin taloudellisesti nopeasti toipua 1950-luvulla ja 1970-luvulle tultaessa maa oli jo noussut maailman suurimpien talouksien joukkoon. Maan ilmiömäinen talouskasvu jatkui aina 1990-luvun alkuun asti jonka jälkeen maa on kärsinyt pitkästä taantumasta.


title: Japanin talousihme

text: Syitä Japanin nopeaan nousuun oli useita. Maata oli modernisoitu runsaasti jo ennen toista maailmansotaa, mm. kouluttamalla väestöä ja uudistamalla hallintoa ja puolustuslaitosta. Täysin tyhjästä ei siis tarvinnut lähteä liikkeelle. Japanilaisten työmoraali oli tunnetusti korkea ja työnantajaan uhrautuvasti suhtautuva. Japanilaiset yritykset olivat nopeita oppimaan ja kopioimaan länsimaisilta yrityksiltä mm. valmistusmenetelmiä ja kehittelemään niitä edelleen. Kaiken lisäksi Korean sota auttoi pääsemään talouskasvun alkuun niin Japanissa kuin samaan aikaan nousevassa Saksassa (kts. Wirtschaftswunder). Tämän lisäksi oli suuret kotimarkkinat, joidenka ostovoimaan Japanin talous perustuu pääosin nykyäänkin. Sen lisäksi Yhdysvallat oli kylmän sodan takia suopea niin Japanin kuin Länsi-Euroopankin talouksien kehittymiselle ja takasi niin Japanin kuin Länsi-Euroopankin turvallisuuden ja koska Japani oli luopunut asevoimista sodan jälkeen ja maalle oli kehitetty pasifistinen perustuslaki, maa pystyi pysymään ulkona asevarustelukilpailusta ja käyttämään nämäkin rahat yhteiskuntansa ja taloutensa kehittämiseen.


title: Japanin talousihme

text: Japanin talousihme on ollut esimerkkinä monille muille Aasian nouseville talouksille (kts. Aasian tiikerit).


title: Cleveland Rockers

text: Cleveland Rockers oli yhdysvaltalainen naiskoripalloseura Clevelandin kaupungista Ohiosta. Seura pelasi Women's National Basketball Association -liigassa ja kuului liigan itäiseen konferenssiin. Rockersin kotiareena oli vuonna 1994 avattu Gund Arena (vuodesta 2005 nimeltään Quicken Loans Arena).


title: Cleveland Rockers

text: Cleveland Rockersin ensimmäinen kausi WNBA:ssa oli liigan aloitusvuosi 1997. Rockers oli näin yksi liigan kahdeksasta perustajaseurasta. Nimensä seura sai Clevelandin kaupungissa sijaitsevan Rock and Roll Hall of Famen mukaan.


title: Cleveland Rockers

text: Rockers eteni seitsemän kautensa aikana neljästi WNBA:n pudotuspeleihin. Kaudella 1998 Rockersin voittoprosentti oli runkosarjassa WNBA:n toiseksi paras Houston Cometsin jälkeen, 66,7 (20 voittoa ja 10 tappiota). Pudotuspeleihin pääsi tuolloin neljä seuraa kymmenestä. Rockers kohtasi Phoenix Mercuryn, joka voitti ottelusarjan 2–1, pistein 78–68, 66–67 ja 71–60, ja eteni loppuotteluihin. Seuraavan kerran Rockers esiintyi pudotuspeleissä kaudella 2000, jolla se sijoittui runkosarjassa kahdeksan joukkuetta käsittäneen itäisen konferenssin toiseksi voittoprosentilla 53,1 (17 voittoa ja 15 tappiota). Seura eteni konferenssifinaaleihin New York Libertyä vastaan, joka vei ottelusarjan voitoin 2–1, pistein 43–56, 51–45 ja 81–67. Pudotuspelien ensimmäisellä kierroksella seura voitti Orlando Miraclen voitoin 2–1.


title: Cleveland Rockers

text: Kaudella 2001 Rockersin voittoprosentti oli seurahistorian paras, 68,8 (22 voittoa ja 10 tappiota), jolla seura sijoittui runkosarjassa konferenssinsa kärkeen, mutta jatkopeleissä tie katkesi jo ensimmäisellä kierroksella Charlotte Stingin voittaessa ottelusarjan 2–1. Viimeisen kerran Rockers pelasi pudotuspeleissä viimeisellä kaudellaan, kaudella 2003, jolla seura meni pudotuspeleihin konferenssinsa neljäntenä seurana ja putosi jatkosta hävittyään ensimmäisellä kierroksella tulevalle mestarille Detroit Shockille voitoin 1–2.


title: Cleveland Rockers

text: Rockersin historian heikoin kausi oli kausi 1999. Seuran voittoprosentti oli tuolla kaudella tuolloin 12 joukkuetta käsittäneen WNBA:n pienin, 21,9 (seitsemän voittoa ja 25 tappiota).


title: Cleveland Rockers

text: Cleveland Rockersin seurahistorian paras pistenainen on takamiehen paikalla pelannut Merlakia Jones. Hän oli ainoa pelaaja, joka edusti seuraa sen jokaisena pelikautena, kaudesta 1997 kauteen 2003. Hän keräsi Rockers-paidassa seitsemän runkosarjakauden aikana yhteensä 2173 pistettä; runkosarjaotteluita hänelle kertyi Rockersin riveissä 218. Yksittäisinä kausina Jones oli eniten pisteitä tehnyt Rockers-pelaaja kahdesti, kausina 1999 ja 2001, joista jälkimmäisellä hän teki WNBA-uransa piste-ennätyksen, 404 pistettä 30:ssä runkosarjaottelussa, keskimäärin 13,5 pistettä ottelua kohden.


title: Cleveland Rockers

text: Muita pistetilastoissa kunnostautuneita Rockers-pelaajia olivat muun muassa sentteri/laituri Chasity Melvin, laituri Eva Němcová, sentteri Isabelle Fijalkowski ja laituri Penny Taylor.


title: Cleveland Rockers

text: Melvin pelasi Rockersin riveissä kaudesta 1999 kauteen 2003 ja oli eniten pisteitä runkosarjassa tehnyt Rockers-pelaaja kolmena kautena, 2000, 2002 ja 2003. Kaudella 2003 hän teki Rockersin yhden kauden piste-ennätyksen, 444 pistettä 34:ssä runkosarjaottelussa.


title: Cleveland Rockers

text: Němcová edusti Rockersia viidellä kaudella, kaudesta 1997 kauteen 2001, ja oli joukkueensa paras pistenainen kaudella 1997 tehtyään 384 pistettä, keskimäärin 13,7 pistettä ottelua kohden, 28:ssa ottelussa. Myös kausilla 1999 ja 2000 hänen pistekeskiarvonsa olivat Rockersin parhaat. Kaudella 1999 hän pelasi ottelun vähemmän kuin vain kolme pistettä enemmän tehnyt Merlakia Jones ja Němcován pistekeskiarvo, 11,1, oli parempi kuin Jonesin 10,8. Kaudella 2000 hän oli mukana vain 14:ssä runkosarjaottelussa pistekeskiarvolla 13,2.


title: Cleveland Rockers

text: Ranskalainen Fijalkowski pelasi WNBA:ssa ja Rockersissa kaksi kautta, kaudet 1997 ja 1998. Kaudella 1997 hän oli Rockersin toiseksi paras pistenainen ja kaudella 1998 seuran paras pistenainen. Hän teki kaudella 1998 yhteensä 383 pistettä (pistekeskiarvo 13,7) 28:ssa runkosarjaottelussa.